qundao/data-zh-poetry huggingface dataset:
寄題趙尉若鈺蘭所六言四首·其一
作者：劉克莊
朝代：宋

平生憎鮑魚肆，何處割山麝房。
試與君評花品，不如渠有國香。
寄題趙尉若鈺蘭所六言四首·其三
作者：劉克莊
朝代：宋

高標可敬難狎，幽香似有如無。
世間少別花者，海上多逐臭夫。
寄題趙尉若鈺蘭所六言四首·其二
作者：劉克莊
朝代：宋

屈子平章荃蕙，荀卿區別芷槐。
志潔真飲露者，性惡似漸滫來。
寄題趙尉若鈺蘭所六言四首·其四
作者：劉克莊
朝代：宋

遶林尋香不見，對花寫貌失真。
癡人鼻孔無辨，俗子毫端有塵。
寄題趙廣文南墅
作者：劉克莊
朝代：宋

博士才名賀白流，詎應蚤計到菟裘。
宮中未索清平調，海上聊爲汗漫遊。
隠几飽看山變態，開軒惟對竹清脩。
買鄰有志嗟無力，肯與羊曇共賭不。
寄題邵武死事胡將祠堂
作者：劉克莊
朝代：宋

士各全軀命，惟侯視死輕。
張巡鬚盡怒，先軫面如生。
短刃猶梟寇，空弮尚背城。
新祠簫鼓盛，人敬比神明。
寄馮初心給事
作者：劉克莊
朝代：宋

三入承明倦論思，都門祖帳憶當時。
琴彈古調將歸操，篋寶初心送別詩。
經歲空函無一字，侵朝明鏡有千絲。
遥知手內封還筆，山尚堪移此不移。
富陽
作者：劉克莊
朝代：宋

便著羊裘也不難，山林未有一枝安。
富春耕種桐江釣，却羨先生別墅寬。
寒
作者：劉克莊
朝代：宋

趁得清明幾日閑，不禁連雨作春寒。
小窗對客開新煮，爇罷沈香看牡丹。
寒食
作者：劉克莊
朝代：宋

聞道江鄉吹戰塵，叵堪鼙皷震于鄰。
荒城少有飛花處，高塚多無擘紙人。
沙塞榆枯難取火，玉關柳少化爲薪。
遥知玉座焦勞處，閑却龍舟閣水濱。
寒食二首·其一
作者：劉克莊
朝代：宋

歷歷曉風傳廟鼓，曈曈霽日上窗紗。
孫同魚隊忙觀社，翁入鷄窠且守家。
已是濕灰并槁木，不知榆火與楊花。
燔山無覓之推處，誰道斯人羨四蛇。
寒食二首·其二
作者：劉克莊
朝代：宋

古來禁火惟汾晉，今徧天涯海角然。
一老家纔有黔突，五侯第各起青煙。
絕諛墓筆方無愧，比乞墦人豈不賢。
獨恨海棠吹打盡，枝頭粉淚濕紅綿。
寒食清明二首·其一
作者：劉克莊
朝代：宋

寂寂柴門村落裏，也教插柳記年華。
禁煙不到粵人國，上冢亦携龐老家。
漢寢唐陵無麥飯，山蹊野徑有梨花。
一尊徑藉青苔卧，莫管城頭奏暮笳。
寒食清明二首·其二
作者：劉克莊
朝代：宋

過眼年光疾彈丸，桐華半拆燕初還。
漢宮有燭朱門煖，墨突無煙白屋寒。
寧復鬭雞陪戲社，頗思携鶴訪孤山。
今年秫與金同價，偶得茅柴且盡歡。
寒食清明十首·其一
作者：劉克莊
朝代：宋

時節澆松近，人家擘紙歸。
但知題墓好，不笑乞墦非。
寒食清明十首·其一〇
作者：劉克莊
朝代：宋

輕薄墜鞭子，清狂謁水生。
如何唐老杜，也作麗人行。
寒食清明十首·其七
作者：劉克莊
朝代：宋

楊柳堤邊立，荼䕷架下行。
不知一遺老，更看幾清明。
寒食清明十首·其三
作者：劉克莊
朝代：宋

老人七十八，佳節一百五。
丁寧海棠花，更可數日不。
寒食清明十首·其九
作者：劉克莊
朝代：宋

村酒家家熟，溪船處處通。
香山妄分別，學士與誰翁。
寒食清明十首·其二
作者：劉克莊
朝代：宋

原沉向九泉，推死已千年。
有水皆爭渡，無村不禁烟。
寒食清明十首·其八
作者：劉克莊
朝代：宋

向來稱閤老，歸去作園翁。
鬚髮已華皓，紫薇藥應紅。
寒食清明十首·其六
作者：劉克莊
朝代：宋

只靠詩娛老，安知病著身。
不能繫白日，且可買青春。
寒食清明十首·其四
作者：劉克莊
朝代：宋

唐朝知制誥，多付與詩人。
豈有飛花句，虛爲起草臣。
寓言
作者：劉克莊
朝代：宋

夢裏依稀若在傍，安知覺後忽他鄉。
裁成出戍衣封去，挑就迴紋錦寄將。
多謝舊官留破鏡，半爲蕩子守空房。
偶逢女伴悲酸嘆，不似披緇意味長。
寓言
作者：劉克莊
朝代：宋

生有縫舂諷，死無封禪書。
不須求大手，吾自表幽墟。
寓言
作者：劉克莊
朝代：宋

衣薰三日不歇，蕕臭十年未已。
寧爲蔚宗香傳，不作魏收穢史。
寓言
作者：劉克莊
朝代：宋

赤肉團終當敗壞，臭皮袋死尚貪癡。
生憎銅鏡催白髮，殘著珠襦待赤眉。
高築迷樓愁鬼瞰，多爲疑冢怕人知。
吾評裸葬尤堅久，來往何曾挂一絲。
寢室二絕·其一
作者：劉克莊
朝代：宋

衆已咍㘆猶待月，身堪扶策便尋春。
漏名牛黨贊皇黨，尚有蒙人苦縣人。
寢室二絕·其二
作者：劉克莊
朝代：宋

倦投枕上如蠶老，飛入花間與蝶同。
可惜無人勸蒙叟，百年莫出大槐宮。
寺
作者：劉克莊
朝代：宋

人烟疏處老僧家，石路榕陰噪晚鴉。
欲挈龐公妻子去，幅巾閣上讀楞伽。
封邑
作者：劉克莊
朝代：宋

髮似蘆花面削瓜，躬圭錦襖忽高華。
願還封邑九百戶，小築茆茨三兩家。
將至海豐
作者：劉克莊
朝代：宋

漁鹽舊俗慣恬熙，兵火新民脫亂離。
石路樹陰三十里，今猶髣髴太平時。
尉姪寄百雀圖
作者：劉克莊
朝代：宋

猶子知余嗜，封來半尺綃。
誰將一兔穎，寫作百鷦鷯。
具體侔針粟，卑飛集葦苕。
笑他九萬里，辛苦上雲霄。
對卷
作者：劉克莊
朝代：宋

妙在心通與理融，卓然有見是英雄。
大儒晚作韓考異，往哲曾非墨尚同。
折角爭希郭有道，鬀眉求似狄梁公。
可憐老學孤無助，月落參橫讀未終。
小勞
作者：劉克莊
朝代：宋

性不耐閑懶，小勞方小佳。
鋸沉成薄片，末麝入新芽。
小圃有雙蓮夏芙蓉之喜文字祥也各賦一詩爲宗族親朋聯名得雋之讖·其一
作者：劉克莊
朝代：宋

一色雙葩費剪裁，固知造物巧胚胎。
機雲乍自吳中出，坡潁初從蜀道來。
佳讖似因先輩設，瑞苞不爲老人開。
集英明歲薰風裏，席上英才即斗魁。
小圃有雙蓮夏芙蓉之喜文字祥也各賦一詩爲宗族親朋聯名得雋之讖·其二
作者：劉克莊
朝代：宋

四月池邊見拒霜，園丁驚問此何祥。
花如雲錦翻新樣，葉似宮袍染御香。
病不能陪花酒伴，詩猶堪譟鼓旂傍。
諸君筆力回元化，努力先春壓衆芳。
小園即事二首·其一
作者：劉克莊
朝代：宋

何處瑶姬款戶來，薔薇花下暫裴徊。
分明粉蝶通消息，未有人知一朵開。
小園即事二首·其二
作者：劉克莊
朝代：宋

因聽簫聲一念差，碧雲遮斷阿環家。
春來無遣閑愁處，玉面紗巾出看花。
小園即事五首·其一
作者：劉克莊
朝代：宋

投老誅茆水竹村，未論避謗且逃喧。
屋低穩似于誰屋，園小賢於樂彼園。
待小車來時上閣，有高軒過勿開門。
蝸牛不曉蟲魚法，作意麻搽篆粉垣。
小園即事五首·其三
作者：劉克莊
朝代：宋

乍脫重裘試薄紈，綠陰多處小凭欄。
李甘尚可分螬半，柿落何妨拾鳥殘。
貸粟監侯寧忍餓，借衣友壻不如寒。
獠奴但怪沉吟久，肯信詩中字未安。
小園即事五首·其二
作者：劉克莊
朝代：宋

靈椿難減菌難加，莫笑山翁兩鬢華。
不與公榮同飲酒，只留禹錫獨看花。
客來稍覺罍空恥，事去方知甕算差。
歸老東陳無可恨，失侯不失故園瓜。
小園即事五首·其五
作者：劉克莊
朝代：宋

稍轉陽和解積陰，暫停湯熨事微吟。
翠禽娛客有佳哢，金鯽知人無殺心。
一片不留花著樹，數竿忽見笋成林。
野蹊滑滑泥平膝，荷鍤奴扶試一尋。
小園即事五首·其四
作者：劉克莊
朝代：宋

拂拭桃笙設葛幮，床頭老易卷還舒。
慣聽小子嘲師語，懶作癡人駡鬼書。
無復出神游帝所，有時信脚到華胥。
獨憐短夢匆匆覺，不曉希夷睡月餘。
小寺
作者：劉克莊
朝代：宋

小寺無蹊逕，行時認蘚痕。
犬寒鳴似豹，僧老瘦於猿。
澗水來旋磨，山童出閉門。
城中梅未見，已有數株繁。
小暑日寄山甫二首·其一
作者：劉克莊
朝代：宋

微官便有簡書畏，貧舍非無水菽歡。
插架籤存先世舊，堆床笏美一時觀。
遠書且問平安好，前哲曾嗟嗣守難。
了却臺參早懷檄，暫歸亦可小團欒。
小暑日寄山甫二首·其二
作者：劉克莊
朝代：宋

七年侍膝極融怡，半月分襟費夢思。
比鹿門翁吾齒耄，作魚梁吏汝官卑。
擊鮮何忍爲兒溷，反鮓無煩寄土宜。
若見省郎問村叟，不能書札尚能詩。
小桃源
作者：劉克莊
朝代：宋

出山已不辨東西，新徑多岐失故蹊。
源裏飄紅無雜樹，村中戴白有遺黎。
略加蕝識認來路，似有茅茨遥隔溪。
太守漁郎兩癡絕，自迷豈解指人迷。
小梓人家
作者：劉克莊
朝代：宋

生來拙性嗜清幽，因過山家爲小留。
頂笠兒歸行樹杪，提瓶婦去汲溪頭。
參天老竹當門碧，盡日寒泉遶舍流。
我料草堂猶未架，規模已被野人偷。
小雪後二日二首·其一
作者：劉克莊
朝代：宋

吾評世間病，至慘莫如盲。
親友不覿面，子孫惟認聲。
根存神不死，食既魄難生。
頼有鬳齋老，書來弔失明。
小雪後二日二首·其二
作者：劉克莊
朝代：宋

一蒼頭贊謁，兩赤脚扶行。
醫柰毋吟咏，賓嗔不送迎。
都忘虛室白，時夢小窗明。
迴首然藜地，誰憐老更生。
小飲
作者：劉克莊
朝代：宋

暮年衰老讀書慵，惟有杯中興尚濃。
枕麴惰人真遠祖，看花跛子亦同宗。
鮆魚蝦䱹何虧汝，螺蠃螟蛉妄議儂。
帝賜醉鄉爲食邑，此生不必更移封。
小齋
作者：劉克莊
朝代：宋

小齋自理畫并琴，匣貯香薰怕蠹侵。
出塞已忘傳檄夢，入山猶有著書心。
南船不至城無米，北貨難通藥闕參。
却爲貧居還往少，門前留得綠蕪深。
少日
作者：劉克莊
朝代：宋

少日關河要指呼，晚歸田里似囚拘。
氣衰不敢高聲語，腕弱纔能小楷書。
座有老兵持共飲，路逢醉尉避前驅。
子元兄弟何爲者，自是嵇康處世疎。
少陵子
作者：劉克莊
朝代：宋

驥子熊兒俱早慧，可憐失教遂紛紛。
馿邊雞柵猶云可，文選安能勝魯論。
居厚不果行次韻二首·其一
作者：劉克莊
朝代：宋

物色來林下，安排起海濱。
居然蒙錦穽，幸未駕蒲輪。
非我瑕疵女，云誰毀譽臣。
只愁從此去，未易致虞人。
居厚不果行次韻二首·其二
作者：劉克莊
朝代：宋

祖帳方涓吉，公車已尼行。
若非露消息，未免迫期程。
水菽姑娛母，茅柴且酌兄。
未應天祿閣，便欠一更生。
居厚弟乞以礙止法官回授公朝特俞所請族子有詩志喜居厚次韻邀某同作效顰一首既拙且鈍錄獻家廟
作者：劉克莊
朝代：宋

回貤異渥未之聞，凜凜乾淳生氣存。
頻對青藜真濟美，雖埋玉樹尚追尊。
奉新鸞誥陳幽壤，距小麟臺只近村。
太息琰玄皆耄矣，誄成姑以寢爲園。
居厚弟和七十四吟再賦·其一
作者：劉克莊
朝代：宋

用世文章莫太高，空言詎有補絲毫。
呼來誰遣批黄敕，謫去何須著錦袍。
齒耋自應陪九老，詩低不足列三豪。
僕家夢得無標致，愛說玄都觀裏桃。
居厚弟和七十四吟再賦·其一〇
作者：劉克莊
朝代：宋

得喪傍觀有悴榮，此翁勘破一毫輕。
讌披香殿猶前日，出大槐宮已隔生。
未許季咸覘老態，旋呼伯雅解春酲。
不知觸氏并蠻氏，勝負元因底事爭。
居厚弟和七十四吟再賦·其七
作者：劉克莊
朝代：宋

光堯倉卒幸山陰，或者譌傳蹕再臨。
長算决於春思殿，捷書來自殺胡林。
奔逃尤甚騎豬窘，懲創從前飲馬心。
强作凱歌殊下俚，不如商頌有遺音。
居厚弟和七十四吟再賦·其三
作者：劉克莊
朝代：宋

久拋弓冶作耕夫，故步人猶記鐵爐。
已老安能歌競病，從初不合識之無。
房帷那復伶玄妾，部曲惟餘穎士奴。
春暖小車時一出，絕勝朝士典西湖。
居厚弟和七十四吟再賦·其九
作者：劉克莊
朝代：宋

占斷溪山不紀年，俗開謗道是獃仙。
馬遲甘殿他人後，棋劣常輸敵手先。
饑咬菜根美熊掌，窮燒柏子當龍涎。
可憐陳竇無精識，欲以繩維大厦顛。
居厚弟和七十四吟再賦·其二
作者：劉克莊
朝代：宋

聞說朝家念履簪，朵頤安肯學羊斟。
批塗曾舉詞臣職，芹曝終懷野老心。
曉鏡鬢鬚難染摘，夜檠手口尚披吟。
世間蚓竅更鳴和，未識王孫半嶺音。
居厚弟和七十四吟再賦·其五
作者：劉克莊
朝代：宋

曾厭承明儤直勞，中宵麻卷攬衣操。
退閑久已袖雙手，老懶渠能注二螯。
雲水生涯今易足，人天供養昔非饕。
三家村未聞戎捷，但見樗翁又出遨。
居厚弟和七十四吟再賦·其八
作者：劉克莊
朝代：宋

雪埋磴道古壇夷，疇昔茲遊境絕奇。
石上猶存周故轍，山尖難訪禹殘碑。
雲開天柱峯雖出，血作陳清水可悲。
帝賞戰功無吝色，定分寶枕療金痍。
居厚弟和七十四吟再賦·其六
作者：劉克莊
朝代：宋

列城若箇是張巡，拊髀方思志義臣。
懷印綬亡多委郡，援鍪弧死更無人。
肆雞竿赦還遷客，出褭蹄金聚散民。
待得玄冥解嚴了，東皇太乙又行春。
居厚弟和七十四吟再賦·其四
作者：劉克莊
朝代：宋

麾下偏裨盡拜侯，執俘已漆月氐頭。
飲江馬去黄旗捷，巢幕烏來黑眚收。
上不解衣常北顧，公宜歸衮勿東留。
幾時四野狼烟息，爛醉花間秉燭遊。
居厚弟得玉局祠
作者：劉克莊
朝代：宋

憶昔端平初去國，署銜竊喜似坡仙。
衰翁鬢雪年華晚，賢季條冰敕墨鮮。
飲馬胡兒來雜沓，猶龍老子去翩躚。
何時劍閣妖氛掃，重炷荒祠一縷烟。
居厚弟改提舉鴻禧一首
作者：劉克莊
朝代：宋

召來未及擁青綾，麾去何妨拄赤藤。
粉署馮唐無輩行，鏡湖賀老有交承。
吏柂月給幫虛設，客怪冰銜字稍增。
猶勝亳州前管轄，鬒毛禿盡欲歸僧。
居厚弟生日
作者：劉克莊
朝代：宋

赤帝雖然張火傘，素娥亦自湧冰輪。
門無賓客臨羅爵，庭有兒孫賀紱麟。
晚節抽身還故里，他時留面見先人。
星翁未解吾儕意，猶說君王獵渭濱。
居厚弟示和詩復課十首·其一
作者：劉克莊
朝代：宋

家事從今勿更關，山深林密且栖蟠。
白眉君秀閨門內，禿鬢余慙季孟間。
厚族肯分南舍阮，亢宗何減北州顔。
西山幸有薇堪採，免被人驅去復還。
居厚弟示和詩復課十首·其一〇
作者：劉克莊
朝代：宋

身如齊客脫秦關，迴首危途毒虺蟠。
宿昔立螭曾柱下，即今叱犢且田間。
迂疎素不工梔貌，老醜安能競蕣顔。
自笑此翁猶矍鑠，與雲俱出鳥俱還。
居厚弟示和詩復課十首·其七
作者：劉克莊
朝代：宋

脫身朝市惡機關，弓餌安能到伏蟠。
把似去梯置樓上，何如抱甕灌畦間。
有黄粱枕休圓夢，無紫金丹可駐顔。
直入深山更深處，時人莫叫孔賓還。
居厚弟示和詩復課十首·其三
作者：劉克莊
朝代：宋

野處經時懶入關，放教野蔓向窗蟠。
豈無求仲住鄰曲，僅有惠連來夢間。
架上書聊揩老眼，墓前誓已白慈顔。
山靈未可相嘲戲，猶勝周顒去不還。
居厚弟示和詩復課十首·其九
作者：劉克莊
朝代：宋

花深蘚合似禪關，千歲榕根入水蟠。
方土何須求海上，地仙元不離人間。
忘言已悟銅銘背，却老非干玉鍊顔。
客至未應愁酒盡，少需便了巷沽還。
居厚弟示和詩復課十首·其二
作者：劉克莊
朝代：宋

古書時務了無關，却悔胸中萬卷蟠。
尚可追陪鷗鳥社，安能生死蠹魚間。
毀言自歎今銷骨，戇草誰憐昔犯顔。
聖主恩深臣命薄，黄冠結裹季真還。
居厚弟示和詩復課十首·其五
作者：劉克莊
朝代：宋

自與浮名了不關，騰空豈若抱珠蟠。
浪云史學三劉後，敢道詩名二宋間。
青帝縱然迴煖律，蒼官安得有韶顔。
日晡坐客俱辭去，鹽酪城中買未還。
居厚弟示和詩復課十首·其八
作者：劉克莊
朝代：宋

病久溪堂鎮日關，潭空不復著蛟蟠。
斷無喝道來松下，時有挐音到葦間。
上宰相書渾絕筆，聞皇子報一開顔。
出門應被盟鷗笑，誰遣高飛带箭還。
居厚弟示和詩復課十首·其六
作者：劉克莊
朝代：宋

病夫豈有力翹關，腹憤胸奇漫結蟠。
昔臂靈旗窮塞下，今腰長鑱亂山間。
秫田易了淵明醉，菊井難湔伯始顔。
慙愧天魔呈伎倆，老僧入定未曾還。
居厚弟示和詩復課十首·其四
作者：劉克莊
朝代：宋

近傳鐵馬哨榆關，想見西南殺氣蟠。
常恐漏名青史上，不令效命白衣間。
本無高論生叢謗，虛過明時死厚顔。
春水漸生天向暑，寄聲速載帝羓還。
居厚弟詩將活鹿壽余次韻一首
作者：劉克莊
朝代：宋

從獵曾陪漢建章，肄歌遣壽魯靈光。
山林放去全渠性，町疃歸來獲此祥。
却笑繢皮資少府，底須折角向朝堂。
殘年不作蕉中夢，得喪冥心付一觴。
山中祠堂
作者：劉克莊
朝代：宋

端平聞說建斯堂，白首纔重一炷香。
早有埋辭表真曜，晚爲畫贊訟東方。
秋風浩蕩吹墳樹，落月依稀照屋樑。
千古行人來下馬，陳詩不必奠椒漿。
山丹
作者：劉克莊
朝代：宋

偶然避雨過民舍，一本山丹恰盛開。
種久樹身樛似蓋，澆頻花面大如杯。
怪疑朱草非時出，驚問紅雲甚處來。
可惜書生無事力，千金移入畫欄栽。
山甫既別三日復得此詩追餞
作者：劉克莊
朝代：宋

珍重吾兒記瞽言，獻之玉帳及輶軒。
漢鉗者衆商多犯，秦稅民深吏少恩。
監竹忍饞毋食筍，割葵輕手勿傷根。
烏衣子弟多佳者，莫遣諸賢笑後村。
山茶
作者：劉克莊
朝代：宋

青女行霜下曉空，山茶獨殿衆花叢。
不知戶外千林縞，且看盆中一本紅。
性晚每經寒始拆，色深却愛日微烘。
人言此樹尤難養，暮溉晨澆自課僮。
崇化麻沙道中
作者：劉克莊
朝代：宋

經行愛此人煙好，面俯清溪背負山。
半𦩘何妨呼渡去，小橋不礙負薪還。
遠聞清磬來林杪，忽有朱欄出竹間。
深處安知無隠者，卜鄰容我設柴關。
嵩溪驛
作者：劉克莊
朝代：宋

舟子初辭去，風吹薄酒醒。
一莖新鬢白，數點晚山青。
潦倒彈長鋏，荒凉宿短亭。
鄰雞空喔喔，不似昔年聽。
工部弟哀詩二首·其一
作者：劉克莊
朝代：宋

忽然吹散恨難平，六十年間老弟兄。
春草池塘成昨夢，夜床風雨付來生。
歸謀甫里田差晚，去與端溪石共行。
部曲出門情態異，不如籠鶴有哀聲。
工部弟哀詩二首·其二
作者：劉克莊
朝代：宋

去歲書來欲解麾，數行遺墨半傾欹。
斑衣不遂娛親志，白髮因吟哭子詩。
讓棗猶如前日事，摘瓜空抱暮年悲。
情知衰淚無堪滴，原上寒笳苦死吹。
左史倚相
作者：劉克莊
朝代：宋

善謔非爲謔，微言可解紛。
祈招忘出處，也道讀三墳。
左目
作者：劉克莊
朝代：宋

已盲猶赤痛，久不出雞窠。
丹荔曾遺毒，青燈亦一魔。
拋書無味甚，節腹柰饞何。
二癖依然在，徒勞問眼科。
左目痛六言九首·其一
作者：劉克莊
朝代：宋

深碧非少林祖，暴赤疑歸宗僧。
何須近青藜杖，不願如紫石稜。
左目痛六言九首·其七
作者：劉克莊
朝代：宋

熏目不欺暗室，呻吟少下禪床。
悟後盡除業障，定中或放毫光。
左目痛六言九首·其三
作者：劉克莊
朝代：宋

詩到歌行尤妙，傳與國語并行。
艱辛張籍病瞎，浮誇左丘失明。
左目痛六言九首·其九
作者：劉克莊
朝代：宋

閣上束三千卷，牆角棄二尺檠。
此玉函方不載，無金篦刮亦明。
左目痛六言九首·其二
作者：劉克莊
朝代：宋

親燈似鴟撮蚤，對卷如獺祭魚。
今已作白頭觀，昔曾校黄本書。
左目痛六言九首·其五
作者：劉克莊
朝代：宋

晚歲甘爲瞽史，前身不是離婁。
喜梵夾書送老，惡巾箱本如雔。
左目痛六言九首·其八
作者：劉克莊
朝代：宋

早耽蔡譜華妙，晚受聃書深長。
始悟擘紅異味，不如守黑單方。
左目痛六言九首·其六
作者：劉克莊
朝代：宋

儒醫診肝脈去，小童負藥笈從。
吾寧作一目鬼，古曾有獨眼龍。
左目痛六言九首·其四
作者：劉克莊
朝代：宋

昏花廢干祿書，麻嗏類辟瘟符。
草字見嗤醉禿，小楷難付官奴。
己未元日
作者：劉克莊
朝代：宋

久向優場脫戲衫，亦無布袋杖頭擔。
化彌勒身千百億，問絳人年七十三。
諸老蕭疎留後殿，高僧滅度少同參。
未應春事全無分，醉折緗桃蒲帽簪。
師友六言一首
作者：劉克莊
朝代：宋

聞諸師者本同，取之友者亦公。
高才有出象外，精義不離箇中。
南渡大儒管見，西山先生正宗。
席間即事
作者：劉克莊
朝代：宋

急召傳來主第中，孫郎上馬鼓三通。
山人無復金蓮夢，穩聽琵琶到曲中。
席間次水村主人韵
作者：劉克莊
朝代：宋

遊人似蟻磨邊旋，驚怪壺中有別天。
鐵畫誰如奎畫妙，錦湖賽過鑑湖賢。
懸知星照嚴光瀨，不管江通魯望田。
昭代未應無狗監，誦公新作冕旒前。
平床嶺
作者：劉克莊
朝代：宋

一動非容易，三年議始成。
倩人挑旅橐，買紙劄山程。
下嶺峯如拜，登崖樹若迎。
暫無塵事汩，便覺長吟情。
幽居寺
作者：劉克莊
朝代：宋

相傳有儒者，唐季隠茲峯。
電已收遺藁，雲方鎖暮鍾。
木碑無世次，石洞斷人蹤。
此士何曾死，林深不可逢。
廣列女四首·其一
作者：劉克莊
朝代：宋

前有條桑女子，後有花蘂夫人。
潔以自媒爲婦，賢於奉表稱臣。
廣列女四首·其三
作者：劉克莊
朝代：宋

空有難深作，殊無貞烈姿。
試評阿嬌賦，有愧孝娥碑。
廣列女四首·其二
作者：劉克莊
朝代：宋

不肯一錢分，賢哉父誨言。
奈何伯喈女，有媿卓王孫。
廣列女四首·其四
作者：劉克莊
朝代：宋

骨永埋胡地，魂終戀漢廷。
誰令妃遠嫁，千載塚猶青。
廣州勸駕一首
作者：劉克莊
朝代：宋

番禺文物於今盛，閩浙彬彬未足夸。
丞相宅曾住南郭，鼎魁坊止在東家。
好陳董子三篇策，莫看唐人一日花。
珍重詔書相勉意，士先器識後詞華。
廣州都試
作者：劉克莊
朝代：宋

自昔番禺統府雄，君恩暫許領元戎。
不羞短髮垂肩白，且愛前旌照眼紅。
筆久不靈妨草檄，臂新無力怯開弓。
即今超距多梟俊，安用輜車載此翁。
廣游女·其一
作者：劉克莊
朝代：宋

男女不親授，寧親筆父書。
如何出腹子，兩箇是胡雛。
廣游女·其三
作者：劉克莊
朝代：宋

振笛深宮側，夫人若罔知。
可憐東鄰女，三載隔牆窺。
廣游女·其二
作者：劉克莊
朝代：宋

昔有吹笙侶，驂鸞上玉宸。
奈何無欲地，著得有情人。
延平湯使君惠雙溪樓記跋以小詩
作者：劉克莊
朝代：宋

吾評此記前無古，歷歷溪山在目中。
潦後數椽誰樸斲，雲間千尺忽青紅。
比滁亭筆尤高簡，與洛橋碑角長雄。
父老皆云侯苦節，咄嗟幻出化人宮。
建州
作者：劉克莊
朝代：宋

風緊雲高雪尚慳，建州城北倚闌干。
林梢淡日紅如綫，應爲梅花煖晚寒。
弔錦雞一首呈葉任道
作者：劉克莊
朝代：宋

炎州産文雞，毛羽固天稟。
朱丹飾尾距，綵繡錯衿衽。
主人極珍憐，龠合分俸廩。
置諸後園中，小奴司啄飲。
地荒籠柵疎，客見輒危懔。
點狸出沒精，豪鼠窺伺稔。
諒垂彼饞涎，或瞯君高枕。
駭機中夕發，果以斃來諗。
裂冠首立碎，齧嗉聲已噤。
酷哉三尺喙，殘此一段錦。
長嗟命瘞埋，詎忍付烹飪。
始爲文采累，終欠智慮審。
老瞞戕孔公，千載憤凜凜。
黄祖殺處士，麤暴犯流品。
况茲毒鷙物，尤索防閑甚。
善視雙翠衣，夜凉勿嗜寢。
張麗華墓
作者：劉克莊
朝代：宋

臺上柏蕭蕭，空堂閉寂寥。
芳魂三尺土，往事幾迴潮。
墮翠尋難見，埋紅恨未銷。
猶勝江令在，白首入隋朝。
强甫西上
作者：劉克莊
朝代：宋

平進差賢似躁求，乃翁豈不爲兒謀。
今寒畯士難京秩，古子男邦亦小侯。
翹館詎宜頻造請，孤山雖好勿淹留。
誰言此老心如鐵，臨別無端作許愁。
征婦詞十首·其一
作者：劉克莊
朝代：宋

聞說三邊地，今爲百戰場。
君書一二紙，妾淚萬千行。
征婦詞十首·其一〇
作者：劉克莊
朝代：宋

晨起推孤枕，昨夜留半衾。
恐郎渾忘却，萬一夢相尋。
征婦詞十首·其七
作者：劉克莊
朝代：宋

燒操蒙衝艦，獲堅雲母車。
賜君新節鉞，還妾舊荆綀。
征婦詞十首·其三
作者：劉克莊
朝代：宋

遠書徒攪思，歸信屢愆期。
瓦卦偏無準，燈花未必知。
征婦詞十首·其九
作者：劉克莊
朝代：宋

江南絲帛貴，塞北雪霜濃。
莫恨鐵衣冷，全裝可禦冬。
征婦詞十首·其二
作者：劉克莊
朝代：宋

妾甘爲隠服，君喜冒先鋒。
但祝玉關入，寧無石窌封。
征婦詞十首·其五
作者：劉克莊
朝代：宋

去時兒在腹，忽已語嚘啞。
何日番休了，迎爺兩手叉。
征婦詞十首·其八
作者：劉克莊
朝代：宋

野雉自雙飛，離鸞半隻棲。
君非秋胡子，妾是杞梁妻。
征婦詞十首·其六
作者：劉克莊
朝代：宋

詩云王赫怒，吏說相宣威。
假使從公旦，三年便衮歸。
征婦詞十首·其四
作者：劉克莊
朝代：宋

寬作三年別，安知四序遷。
可憐容鬢改，人有幾三年。
待制趙公伯泳哀詩二首·其一
作者：劉克莊
朝代：宋

趙氏源流自副樞，至公清節亢門閭。
緒言猶接淳熙際，親擢何慚慶曆初。
班馬定爲廉吏傳，韓歐無責諫臣書。
可憐衮斧忠邪學，僅向甘泉扈屬車。
待制趙公伯泳哀詩二首·其二
作者：劉克莊
朝代：宋

憶昔鵷行接武趨，與君肝膽素相孚。
孤忠不忍欺明主，健論真堪立懦夫。
公是意林曾續否，退之手註尚存無。
暮年數出交遊淚，莫怪星星滿鬢鬚。
後九首·其一
作者：劉克莊
朝代：宋

弘景疏已上矣，天子書久無之。
怕騎瞎馬浪出，安用明駝疾馳。
後九首·其七
作者：劉克莊
朝代：宋

坐井成小眼孔，面壁得大醫王。
凈洗三生熱惱，不煩一服清凉。
後九首·其三
作者：劉克莊
朝代：宋

痛定偶成短夢，驚迴如近清光。
黄帕牙篦開卷，絳紗玉斧照廊。
後九首·其九
作者：劉克莊
朝代：宋

吾今垂老示疾，君昔與人作緣。
尚能續華佗傳，何敢負宋清錢。
後九首·其二
作者：劉克莊
朝代：宋

經來葱嶺絕域，書出汲縣古冢。
饒君一目十行，如彼千瘡百孔。
後九首·其五
作者：劉克莊
朝代：宋

力疾搜腸草制，忍痛撚髭改詩。
鐵燈檠我同好，金蓮炬彼一時。
後九首·其八
作者：劉克莊
朝代：宋

老去具一隻眼，向來隔幾重膜。
盡見夫子宗廟，遍觀彌勒樓閣。
後九首·其六
作者：劉克莊
朝代：宋

默默回光反照，津津勿藥有喜。
八荒入吾闥中，四海在我牆裏。
後九首·其四
作者：劉克莊
朝代：宋

夜眠便甘菊枕，晨起避凌霄露。
信爾雅幾委頓，註本草不宜誤。
徐仲晦以尚書郎召
作者：劉克莊
朝代：宋

進立乎朝多憚黯，誼形於色欲烹桑。
瞻前昔徧參諸老，殿後今留遺嗣皇。
主聖方當親上輦，時清未可夢凝香。
蒲輪定以何時發，耄瞎難占紫氣祥。
徐偃王廟
作者：劉克莊
朝代：宋

仁暴由來各異施，秦徐至竟孰雄雌。
君看驪岫今無墓，得似柯山尚有祠。
徐孺子墓
作者：劉克莊
朝代：宋

今曉安墳意，梅仙舊廨傍。
醢成龍不至，羅設鳳高翔。
黨錮人俱燼，先生骨尚香。
小詩拈未出，何以侑椒漿。
徐懋功餉酒用其韻
作者：劉克莊
朝代：宋

少時酒伴盡豪雄，歲晚瓶罍一併空。
方歎獨醒吟澤畔，忽勤分餉到籬東。
鯤鯨有量真溟涬，螟蠃無知妄異同。
老矣此身何處著，便應埋向醉鄉中。
徐洪二公再和二詩余亦隨喜·其一
作者：劉克莊
朝代：宋

腰臂拘攣倦笏紳，箋天乞得水雲身。
古書一點心源合，時事千莖鬢雪新。
世重晚香并晚節，史難全傳更全人。
歲寒頼有梅相伴，先向南枝漏洩春。
徐洪二公再和二詩余亦隨喜·其三
作者：劉克莊
朝代：宋

松風地籟瀑天紳，下有苔磯著老身。
僵卧從教茅屋破，放歌不犯玉臺新。
陶元亮可羲皇上，管幼安非漢魏人。
酒禁近來開一綫，霜天便覺滿懷春。
徐洪二公再和二詩余亦隨喜·其二
作者：劉克莊
朝代：宋

龍鍾詎可備藩臣，半俸恩深勝在陳。
熏鼠少曾開北牖，殺牛何必效東鄰。
箋天疏許初還笏，上水船難更掌綸。
幼讀學而渾忘却，豈能歌鳳又書麟。
徐洪二公再和二詩余亦隨喜·其四
作者：劉克莊
朝代：宋

久愧君恩祿具臣，太倉非有粟陳陳。
立朝到老羞營窟，避客經年少覿鄰。
鶴夜失鳴猶給料，魚寒不食已收綸。
小瓢如璽猶慵佩，何况金龜與玉麟。
徐潭即事二首·其一
作者：劉克莊
朝代：宋

不要元戎訪草堂，勿煩兒子表瀧岡。
一窗看設囊螢几，四壁惟安夢蝶床。
聊與僧分半間屋，且無人奪上三房。
韓公作誌潘郎誄，得似先生自舉揚。
徐潭即事二首·其二
作者：劉克莊
朝代：宋

一生常寄人籬落，入手斯丘得自專。
防墓向來封四尺，驪山何必錮三泉。
暮年已作飾巾客，它日那無挂劍賢。
種萬株松千本桂，不憂千載不參天。
得家訊一首
作者：劉克莊
朝代：宋

不覺離鄉久，南來驛使疎。
羈臣一掬淚，慈母兩行書。
租稅聞輸畢，田園說歉餘。
何時真宦達，處處奉潘輿。
得曾景建書一首
作者：劉克莊
朝代：宋

聞君別後買傾城，酒戒中年亦放行。
遠使忽來知病起，近書全未說丹成。
莫嫌身去依劉表，曾有人甘殺禰衡。
何日斷原荒澗畔，一間茅屋對寒檠。
得歸
作者：劉克莊
朝代：宋

叔夜形骸已不堪，安能扶曳事朝參。
添千莖雪希臨鏡，省一條冰細署銜。
續補亡詩存古意，廣崇有論矯清談。
暮年堅壁惟東澗，老子方渠未免慙。
得江西報六言十首·其一
作者：劉克莊
朝代：宋

大江已浪頭白，中原未棗兒紅。
折北不愁春水，吠南何必秋風。
得江西報六言十首·其一〇
作者：劉克莊
朝代：宋

但見盈城盈野，誰能去食去兵。
山東河北捲土，江右湖南失耕。
得江西報六言十首·其七
作者：劉克莊
朝代：宋

典午無蜀可也，孫氏畫江守之。
輕裘緩带自若，拔刀斫案不疑。
得江西報六言十首·其三
作者：劉克莊
朝代：宋

師整亦勁敵也，將能彼有人焉。
國老可當十萬，兒輩止消八千。
得江西報六言十首·其九
作者：劉克莊
朝代：宋

四野有農復業，三邊無虜游魂。
作烘虱詩和友，把相牛經教孫。
得江西報六言十首·其二
作者：劉克莊
朝代：宋

巧發過如蠆毒，困鬭尤防獸窮。
老种有騎河語，小姚無劫寨功。
得江西報六言十首·其五
作者：劉克莊
朝代：宋

金騎越天塹至，水犀破雪浪迴。
兒單于鳴鏑走，父令公免胄來。
得江西報六言十首·其八
作者：劉克莊
朝代：宋

羋姓公子哀郢，黍離大夫憫周。
杜云野老潜哭，谷謂寒儒浪愁。
得江西報六言十首·其四
作者：劉克莊
朝代：宋

石天祠有烟焰，游帷觀亦腥膻。
小龍子入於海，老仙翁飛上天。
得池陽書
作者：劉克莊
朝代：宋

出門一步即天涯，何况迢迢隔九華。
汝性慧於靈照□，翁年高似木蘭爺。
帛書寄遠□□□，□□無憑□□差。
嫁與官人成底事，荆釵只合偶田家。
得舊藏大士小像
作者：劉克莊
朝代：宋

□□□□最可哀，絕交兔穎與松煤。
揖賓兒引陪禪□，□□孫扶下阼階。
鏡裏雙瞳無復朗，頂門一隻有□□。
□□此偈誰言說，親見龕中大士來。
得藥謝竹溪一首
作者：劉克莊
朝代：宋

不覺昏眵過十旬，謁之先聖禱之神。
室生虛白稀來客，驛致空青累故人。
病尚研尋書外意，耄猶貪愛夢中身。
從前計孛俱辭去，獻歲明朝已發春。
得閒
作者：劉克莊
朝代：宋

準敕放還山，祈閒果得閒。
直令舂廡下，也勝乞墦間。
子美雖存闕，淵明且閉關。
遥憐早朝者，推枕恐催班。
循梅路口四首·其一
作者：劉克莊
朝代：宋

贛客紛紛露刃過，斷無徼吏敢譏訶。
身今自是牢盆長，較爾能賢得幾何。
循梅路口四首·其三
作者：劉克莊
朝代：宋

鈔法如弓末愈張，可堪於此更求詳。
祇應新執牙籌者，拾得研桑肘後方。
循梅路口四首·其二
作者：劉克莊
朝代：宋

導吏倉忙乞調兵，未應機動遣鷗驚。
傳聞老子單車至，慚愧偷兒讓路行。
循梅路口四首·其四
作者：劉克莊
朝代：宋

三十年來邊宿兵，大農無計飽連營。
元來有箇浮鹽策，南渡諸賢未講明。
志仁監簿示五言十五韻夸徐潭之勝次韻一首
作者：劉克莊
朝代：宋

嵐翠屏環墅，溪光練抹坤。
尚書華棟改，先輩釣磯存。
久卧漳濱疾，誰招楚澤魂。
昔慙葵衛足，今喜葉歸根。
自誌臺卿墓，休爭謝傅墩。
牧慵貪草暖，鳥急怕林昏。
時許樵分席，何煩客掃門。
早嫌皮袋臭，晚悟髑髏尊。
童子便高枕，偷兒瞰短垣。
歲寒始知柏，劫火不焚璠。
恩未忘簪履，衰難戀廐軒。
抽身脫膠擾，掩耳避啾喧。
聯句那無藉，藏書幸有繁。
故交頻煖熱，新貴斷寒暄。
籬落多疎闕，猶須折柳樊。
忿慾一首
作者：劉克莊
朝代：宋

忿慾傷生甚斧斨，易言懲窒味尤長。
古人明著佩韋戒，前輩猶煩按劍防。
養似鬭鷄逢紀渻，避如决鹿見毛嬙。
小齋掃去閑書畫，專揭吾詩置座傍。
怕愛
作者：劉克莊
朝代：宋

月中玉女雖嚴冷，雪裏瑶姬轉麗華。
不管達官怕木稼，且留處士愛梅花。
恭上人求偈戲贈二首·其一
作者：劉克莊
朝代：宋

爾祖西來無文字，受持一句心是佛。
煩恭藏主試問他，楞伽四卷是何物。
恭上人求偈戲贈二首·其二
作者：劉克莊
朝代：宋

□侯勸師柔軟說，劉叟所見適不同。
有時一句撞牆倒，有時一喝驚耳聾。
恭和御製禮記徹章詩
作者：劉克莊
朝代：宋

臨决遺經自聖衷，固殊野外與淹中。
五三典禮勤稽古，十六星霜久積功。
倚席居然慙寡淺，登床安敢紊卑崇。
防民不在文爲末，端繫宮庭實踐充。
恭和御製聞喜宴詩
作者：劉克莊
朝代：宋

□□□□□□冠，聖世君師自鑄顔。
海運而南六月息，辰居于北衆星環。
宴開鎬邑升平際，樂奏鈞天縹緲間。
慙愧微臣蒙特起，羨他先輩奪標還。
恭和御製進讀唐鑑徹章詩
作者：劉克莊
朝代：宋

考詳往事炳蓍龜，精論微言訓戒垂。
度贊元和中興業，徵開貞觀太平基。
覽披賢似銅爲鑑，顧問謙然木就規。
孤遠諛儒叨執卷，白頭兩和緝熙詩。
悼吳校勘
作者：劉克莊
朝代：宋

去國親朋風雨散，惟君從步至徐州。
時清相有客雲意，力薄吾無荐禰恩。
遠遯猶疑在空谷，大招安肯入脩門。
忽聞社友傳新訃，枯目滂然有泪痕。
悼秦醫
作者：劉克莊
朝代：宋

最曉陰陽證，於身獨不靈。
有妻持舊肆，無子學遺經。
蟲蝕抄方篋，莎生曬藥庭。
城中醫絕少，堪惜爾彫零。
悼阿昇
作者：劉克莊
朝代：宋

寶惜吾兒如拱璧，那知變滅只須臾。
畏啼尚宿通宵火，塗顖猶殘隔日朱。
坐客相寬云夢幻，故人來吊訝清癯。
荒山歲晚無行迹，心折原頭樹影孤。
悼阿駒七首·其一
作者：劉克莊
朝代：宋

吾老方期汝亢宗，愛憐不與衆雛同。
豈知希世千金産，止作空花賺廼翁。
悼阿駒七首·其七
作者：劉克莊
朝代：宋

人生憂患本無涯，强取瞿聃語自排。
吾母白頭尤念我，吞聲不敢惱慈懷。
悼阿駒七首·其三
作者：劉克莊
朝代：宋

北轍南轅有返期，吾兒掣手去何之。
夢中玉雪來懷抱，愁絕鄰鐘喚醒時。
悼阿駒七首·其二
作者：劉克莊
朝代：宋

長兄開卷每隨聲，大母繙經亦諦聽。
眉目分明無夭法，恐緣了了與惺惺。
悼阿駒七首·其五
作者：劉克莊
朝代：宋

富貴威權得自由，收融二子殺楊脩。
閑人於物無恩怨，那得倉舒只麽休。
悼阿駒七首·其六
作者：劉克莊
朝代：宋

眼有玄花因悼亡，觀書對客兩茫洋。
情知淚是衰翁血，更爲童烏滴數行。
悼阿駒七首·其四
作者：劉克莊
朝代：宋

隔日猶能喚女兄，兒於孝友殆天成。
直須見汝蓮花上，纔得胸中一點平。
惜春
作者：劉克莊
朝代：宋

亂漂源裏紅雨，凈洗枝頭雪綿。
只訝歡非前日，安知春是去年。
惜筍二首·其一
作者：劉克莊
朝代：宋

主人尤愛竹，老病鮮窺園。
粟鼠競携子，籜龍空長孫。
化爲玉版去，留得錦綳存。
雖有監臨者，貪眠晝閉門。
惜筍二首·其二
作者：劉克莊
朝代：宋

手移孤竹氏，遍地長孫枝。
挺挺堪傳嫡，疎疎欲咎誰。
汝饞猶可忍，吾俗恐難醫。
雖有監臨法，寬柔不忍施。
惜舟
作者：劉克莊
朝代：宋

生世誰令抱百憂，點黄不肯上眉頭。
江邊風雨飄蓬箬，愛惜扁舟一夜愁。
惠州弟哀詩二首·其一
作者：劉克莊
朝代：宋

兩張遺墨六親悲，臺下黄瓜摘漸稀。
用北辰阡殊不亂，似南柯夢復疑非。
向來豈有葡萄博，末後元無薏苡歸。
七十殘骸雙禿鬢，可堪原上淚頻揮。
惠州弟哀詩二首·其二
作者：劉克莊
朝代：宋

同産居慚余最長，二尊尤向汝鍾情。
斑衣猶記循陔樂，白髮皆從陟岵生。
一老吹壎無復和，十年廢樂未能平。
傷心溪墅成陳迹，誰聽松風看月明。
意一元樞稱張君平星術相法小詩將行
作者：劉克莊
朝代：宋

雖別號君平，誰知異姓名。
嚴惟下簾坐，張乃挈家行。
烽火連畿輔，冰霜滯客程。
吾窮有詩耳，資汝謁公卿。
愚溪二首·其一
作者：劉克莊
朝代：宋

草聖木奴安在哉，荒榛無處認池臺。
傷心惟有溪頭月，曾識儀曹半面來。
愚溪二首·其二
作者：劉克莊
朝代：宋

青雲失脚謫零陵，十載溪邊意未平。
溪不預人家國事，可能一例受愚名。
感昔
作者：劉克莊
朝代：宋

曾見弘文館盛開，難將汗脚涴金臺。
搜山不見之推出，入海難呼太白來。
士各自媒誰待聘，世皆欲殺少憐才。
空存先帝昭回筆，永閟巾箱不忍開。
感昔二首·其一
作者：劉克莊
朝代：宋

談攻說守漫多端，誰把先朝事細看。
棄夏西陲忘險要，失燕北面受風寒。
傍無公議扶种李，中有流言沮范韓。
寄語深衣揮麈者，身經目擊始知難。
感昔二首·其二
作者：劉克莊
朝代：宋

先皇立國用文儒，奇士多爲禮法拘。
澶水歸來邊奏少，熙河捷外戰功無。
生前上亦知强至，死後人方誄尹洙。
螻蟻小臣孤憤意，夜窗和淚看輿圖。
感遇二首
作者：劉克莊
朝代：宋

□趁朝參多失曉，不堪舞蹈始休官。
臨危昔以頭全□，懲忿今無髮指冠。
醉語唐嗔狂李白，病忘漢免老師丹。
暮年感泣龍銷扇，直到來生淚未乾。
慈氏閣
作者：劉克莊
朝代：宋

閣建五季時，丹碧晃層纍。
吾行半區中，鉅麗莫與比。
想方營綜時，霸心極雄侈。
但思窮耳目，寧論竭膏髓。
一朝陵谷變，飛電掃僣壘。
湘波日夜流，不洗爭篡耻。
惟存浮屠居，願力久未毀。
夕陽吊陳迹，危檻聊徙倚。
遥憐下界熱，高處凉如水。
若非逼嚴鑰，坐待鐘聲起。
慶建州葉守·其一
作者：劉克莊
朝代：宋

不比群花取次開，晚香高節匹寒旃。
分明带得清癯相，故傍層冰積雪來。
慶建州葉守·其七
作者：劉克莊
朝代：宋

貴人列屋貯傾城，公獨齋居徹骨清。
七袠高年高上品，夜窗相伴一寒檠。
慶建州葉守·其三
作者：劉克莊
朝代：宋

鬢猶點漆面桃紅，乾道淳熙輩行空。
不是修身存養力，自緣方寸與天通。
慶建州葉守·其二
作者：劉克莊
朝代：宋

新貴紛紛競著鞭，明公於此獨恬然。
未曾批敕中書考，先判天官二十年。
慶建州葉守·其五
作者：劉克莊
朝代：宋

曾遊楚澤詠江蘺，亦向閩山品荔枝。
猶幸早春茶未試，故應先取建州麾。
慶建州葉守·其八
作者：劉克莊
朝代：宋

袖中凝香未必非，建人惟恐我公歸。
安知世有孤寒士，側聽黄麻侍衮衣。
慶建州葉守·其六
作者：劉克莊
朝代：宋

處處鷄豚競賽冬，皆言太守致年豐。
老農記得莊生說，姑射仙人恐是公。
慶建州葉守·其四
作者：劉克莊
朝代：宋

久立紅雲一朵邊，合於仙裏珥貂蟬。
偶然夢到人間世，猶擁旌旗管洞天。
慶老需雲溪詩
作者：劉克莊
朝代：宋

虛空自在由舒卷，巖穴何曾礙往迴。
只向旁山依水住，莫教行雨出溪來。
憂愛
作者：劉克莊
朝代：宋

脫髮清晨雪滿簪，把茅不恨入山深。
安能更作皺眉事，但可聊爲擁鼻吟。
鞭算難權鹿皮幣，害藏誰發褭蹏金。
暮年未敢忘憂愛，喜聽三邊奏凱音。
憶强甫
作者：劉克莊
朝代：宋

臨歧約共屠蘇酒，及飲屠蘇汝未歸。
縱使舉頭瞻日近，可堪返顧見雲飛。
索長安米難淹久，迴剡溪船果是非。
別後安書如束筍，眼穿新歲雁來稀。
憶昔
作者：劉克莊
朝代：宋

憶昔春郊共踏青，十人中已九凋零。
溘先未遣隨朝露，殿後姑留作曙星。
老眼蠅書猶可讀，微聾蟻閙不須聽。
申公歲晚殊多事，白首番番詣漢廷。
憶昔
作者：劉克莊
朝代：宋

晚遇先皇詔起家，負金蓮炬紫薇花。
犯顔屢抗塗歸疏，斷腕難操起復麻。
愚不入時逃北谷，老難待漏守東華。
人生惟有村田樂，未覺封侯勝種瓜。
憶昔二首·其一
作者：劉克莊
朝代：宋

憶惜金鞭觀玉臺，當年並駕盡龍騋。
恰逢居易投詩去，又報奇章袖贄來。
病謝交游空感舊，老無氣力尚憐才。
孟陽殘錦都能幾，莫爲諸君更剪裁。
憶昔二首·其一
作者：劉克莊
朝代：宋

過去生中一念差，强扶衰朽踐清華。
出靈芝殿渾忘却，入大槐宮豈夢耶。
不記省中紅芍藥，曾看天上碧桃花。
而今送老荒村裏，且向溪邊間麥麻。
憶昔二首·其二
作者：劉克莊
朝代：宋

武皇好賦網羣英，猶記龍顔賞墨卿。
白玉牒中曾有草，碧紗籠裏本無名。
唐詩卒使張窮瞎，國語能令左失明。
老子一生嗜章句，故應天罰遣偏盲。
憶昔二首·其二
作者：劉克莊
朝代：宋

猶記顓蒙昔未開，自鞭寧待父師哉。
殘編常到鷄聲徹，警枕頻驚蝶夢迴。
且可徧參學童子，未應一跳至如來。
叢林箇箇談宗旨，誰是禪家大辯才。
憶殤女
作者：劉克莊
朝代：宋

靈照覊魂章水西，冷風殘雪古招提。
老懷已作空花看，更把楞嚴曉病妻。
憶毛易甫薛子舒
作者：劉克莊
朝代：宋

昔在江東會集時，二君獨許話心期。
春風蕭寺同登塔，落日荒臺共讀碑。
百吏染毫供草檄，萬花圍席看題詩。
那知數尺無情土，別後雙埋玉樹枝。
憶真州梅園
作者：劉克莊
朝代：宋

當年飛蓋此追隨，慘澹淮天月上時。
樹密徑鋪氈共飲，花寒常怕笛先吹。
心憐玉雪空存夢，塵暗關山阻寄詩。
縱使京東兵暫過，可無一二斫殘枝。
憶藕
作者：劉克莊
朝代：宋

昔過臨平召伯時，小舟就買藕尤奇。
如拈玉麈涼雙手，似瀉金莖嚥上池。
好事染紅無意緒，癡人蒸熟減風姿。
炎州地狹陂塘少，渴死相如欠藥醫。
應真二首·其一
作者：劉克莊
朝代：宋

五百逋逃士，劉郎不放心。
教醒阿羅漢，飛空無處尋。
應真二首·其二
作者：劉克莊
朝代：宋

支解讎人毒，香塗施主恩。
對天剖腸胃，倒海洗親冤。
懶
作者：劉克莊
朝代：宋

向來樂此不爲疲，太息龍鍾迫耄期。
鼓未撾三先就睡，書纔數葉已停披。
護篝妾喜烘衣晏，拂袖賓嗔倒屣遲。
一事切身猶自力，扶衰抱甕灌園葵。
懶
作者：劉克莊
朝代：宋

病入中年百事闌，頹然一榻倦衣冠。
客方接話俄辭起，書未終編已輟看。
架壞儘教花卧蘚，砌荒亦任草侵蘭。
力求香火非無意，疎散明知涉事難。
懷人
作者：劉克莊
朝代：宋

節物隨時換，朱明斗轉杓。
波肥溪𩼈壯，風暖谷鶑嬌。
青草溪頭岸，紅欄水際橋。
懷人無數舍，我欲致書招。
懷保寧聰老
作者：劉克莊
朝代：宋

秣陵一見歎魁梧，每恨斯人不業儒。
幾度劇談俱抵掌，有時大醉勸留鬚。
探梅尚憶陪山屐，煨芋何因共地爐。
我已休官師退院，肯來林下卓庵無。
懷友
作者：劉克莊
朝代：宋

老鶴孤飛久失羣，天涯懷友寸心勤。
狂生似膩寧堪近，佳士如香故可熏。
無復拏舟乘大雪，有時倚杖送停雲。
秋來逕草深三尺，誰伴青燈緝舊聞。
懷安道中
作者：劉克莊
朝代：宋

閩溪瘴嶺客程賒，曉泊懷安喜近家。
大屋書旗夸酒米，小舟鳴艣競魚蝦。
溪移驛已臨高岸，潮退帆多聚淺沙。
快著征衫鞭瘦馬，要看二十里梅花。
懷晦巖一首
作者：劉克莊
朝代：宋

免呼鑒義與尚書，師卸金欄我珮魚。
扈豹尾車儂老矣，升獅子座者誰歟。
草鞋曾徧三千界，雪頂今皆八十餘。
台嶺壺山隔脩阻，可無一字問何如。
懷曾景建二首·其一
作者：劉克莊
朝代：宋

造物生才自昔難，此君夭矯類龍鸞。
聖賢本柄藏椰子，佛祖機鋒寓棘端。
疇昔諸人多北面，暮年萬里著南冠。
傷心海內交游盡，篋有遺書不忍看。
懷曾景建二首·其二
作者：劉克莊
朝代：宋

曾有舂陵逐客篇，流傳哀動紫陽仙。
安知太白長流處，亦在重華野葬邊。
碎板一如坡貶日，蓋棺不見檜薨年。
誰云老眼枯無涕，聞說臨川即泫然。
懷李敬子
作者：劉克莊
朝代：宋

此士今徐孺，柴扉肯妄開。
空聞羔鴈去，不見鳳麟來。
廬阜尋僧出，東湖赴講迴。
何由操杖屨，林下再相陪。
懷王制參
作者：劉克莊
朝代：宋

因交明允知坡潁，喜少公文更雅醇。
方幸儒林得吾子，奈何宰相失斯人。
未揮潞國告廷制，久作河陽入幕賓。
自古塤箎宜送奏，開元張垍與張均。
懷真趙二公一首
作者：劉克莊
朝代：宋

南塘清談亹亹，西山至言琅琅。
七畧通羣書博，一生短千載長。
懷舊
作者：劉克莊
朝代：宋

蚤從南浦晚南塘，二老聯翩返帝旁。
天上慶雲誰屬和，斗間紫氣久無光。
已埋玉樹難扶起，所寶銀鈎永襲藏。
老去悲懽排遣盡，猶於師友未能忘。
懷舊二首·其一
作者：劉克莊
朝代：宋

盛名豈敢儕三俊，痛飲猶堪入八仙。
屈指淳熙遺老少，到頭元祐幾人全。
松爲明誤夭千歲，薰與蕕并臭十年。
立傳臣僚宜自愛，追懷此語一悽然。
懷舊二首·其一
作者：劉克莊
朝代：宋

陌上傳宣學士聲，旋施席帽拂華纓。
催謄制草依時進，多點宮蓮徹夜明。
五相一翁真薄命，三君八俊總虛名。
世間妙物無過酒，澆得胸中磊塊平。
懷舊二首·其二
作者：劉克莊
朝代：宋

昔掌綸言提史筆，心思目力兩徒勞。
藏山書可禿千兔，釣海力能連六鼇。
空有風號陵上柏，更無春到觀中桃。
蒼梧雲暗重華遠，淚落當年舊錦袍。
懷舊二首·其二
作者：劉克莊
朝代：宋

童蒙頗慕舞雩樂，老病猶參立雪碑。
愧我高年成後殿，輸他半夜得單傳。
著書有子詮中說，覆瓿無人守太玄。
董薛程仇皆已矣，螢窗誰共輯遺編。
戊午上巳謁何恭人墳三絕·其一
作者：劉克莊
朝代：宋

織素塵機長寂寞，燎黄錦誥謾榮華。
堪同絡秀書前史，誰爲王符訪外家。
戊午上巳謁何恭人墳三絕·其三
作者：劉克莊
朝代：宋

當日封崇殊草創，末年付授絕悲哀。
子孫記取吾翁語，斗酒單鷄歲歲來。
戊午上巳謁何恭人墳三絕·其二
作者：劉克莊
朝代：宋

華堂不洎千鍾養，荒壠空遺四尺封。
愁絕狐狸潭畔路，不知更掃幾番松。
戊午元日二首·其一
作者：劉克莊
朝代：宋

過去光陰箭離弦，河清易俟鬢難玄。
再加孔子從心歲，三倍周郎破賊年。
耄齒阻陪鳩杖列，瞽言曾獻獸樽前。
磻溪淇澳吾何敢，且學香山也自賢。
戊午元日二首·其二
作者：劉克莊
朝代：宋

敗絮蕭然擁病身，久疎朝謁作閒人。
公卿各趁黄麾仗，賓客誰看烏角巾。
菱照無情難諱老，杏梢作意已撩春。
卧聞兒女夸翁健，詩句年光一樣新。
戊午生朝和居厚弟五絕·其一
作者：劉克莊
朝代：宋

懶值懸弧渾不記，老當還笏復奚疑。
潞公未得爲全福，晚惜齋旄尚涕垂。
戊午生朝和居厚弟五絕·其二
作者：劉克莊
朝代：宋

符輩安能剗且編，可憐辛苦事雕鎸。
絕絃舉世無能聽，覆瓿他時未必傳。
戊午生朝和居厚弟五絕·其五
作者：劉克莊
朝代：宋

曾結詩絇玉座傍，放狂歸去老知章。
鈍遲一任嘲元白，迂闊皆因駮錄黄。
戊午生朝和居厚弟五絕·其四
作者：劉克莊
朝代：宋

靈龜曳尾防鑽殻，老蚌潜光怕剖珠。
史筆久無兩龔傳，畫家曾有二疎圖。
戊辰書事
作者：劉克莊
朝代：宋

詩人安得有春衫，今歲和戎百萬縑。
從此西湖休插柳，剩栽桑樹養吳蠶。
戊辰重陽絕句
作者：劉克莊
朝代：宋

馮唐白首尚含香，衛武諄諄肯惰荒。
萬一享年如二老，猶堪爛醉十重陽。
戍婦詞三首·其一
作者：劉克莊
朝代：宋

織錦爲書寄鴈飛，功名從古恨無機。
良人白首沙場裏，何日封侯建節歸。
戍婦詞三首·其三
作者：劉克莊
朝代：宋

九月嚴霜塞下飛，連營回首望寒衣。
將軍縱上移屯奏，無柰公卿半是非。
戍婦詞三首·其二
作者：劉克莊
朝代：宋

昨日人迴問塞垣，陣前多有未招魂。
營司不許分明哭，寒月家家照淚痕。
戲孫季蕃
作者：劉克莊
朝代：宋

少日逢春一味癡，輕鞭小袖趁芳時。
常過茶邸租船出，或在禪林借枕欹。
名妓難呼多占定，好花易落况開遲。
身今惟悴投空谷，悔不當年秉燭嬉。
戲效屏山書齋十詠·其一
作者：劉克莊
朝代：宋

尖新頼摹畫，老禿計休閑。
露頂張長史，科頭管幼安。
戲效屏山書齋十詠·其一〇
作者：劉克莊
朝代：宋

工師將考室，何止大爲杗。
搘案雖微用，由來寸有長。
戲效屏山書齋十詠·其七
作者：劉克莊
朝代：宋

有時一畫起，有時三絕編。
朱絲絃側畔，玉界尺傍邊。
戲效屏山書齋十詠·其三
作者：劉克莊
朝代：宋

雖無鸚鵡鳥，亦欠琵琶姬。
縱使敲方響，獠奴佯不知。
戲效屏山書齋十詠·其九
作者：劉克莊
朝代：宋

雪螢貧士眼，珠翠貴人身。
自從牆角棄，無復案頭親。
戲效屏山書齋十詠·其二
作者：劉克莊
朝代：宋

莫匪并州者，輕堅耐淬磨。
文通懷內錦，裁割已無多。
戲效屏山書齋十詠·其五
作者：劉克莊
朝代：宋

欲繫伯仁肘，難懸季子腰。
自刊聊自用，渠刻任渠銷。
戲效屏山書齋十詠·其八
作者：劉克莊
朝代：宋

莫謂蟾蜍小，淵源在許中。
曹溪一滴水，駕浪作南宗。
戲效屏山書齋十詠·其六
作者：劉克莊
朝代：宋

輕薄如蟬翼，擇兮風未休。
煩勞汝威重，鎮壓彼輕浮。
戲效屏山書齋十詠·其四
作者：劉克莊
朝代：宋

炎鬰甚炊蒸，夏蟲難語冰。
家無紅拂妓，捉麈自驅蠅。
戲書客舍
作者：劉克莊
朝代：宋

已去光陰挽不迴，漸驚老態逼人來。
决河猶有方堪塞，脫髮應無術可栽。
圯戍寶藏惟檄草，南游稇載是詩材。
客愁何物禁當得，聊向旗亭買一杯。
戲答同游
作者：劉克莊
朝代：宋

君到中峯力不加，却疑絕頂事皆誇。
烟含晚市微分塔，日照鄰州近隔沙。
戲詠文房四友·其一
作者：劉克莊
朝代：宋

昔可摧堅陣，今難作選鋒。
自憐吾鬢禿，亦笑汝頭童。
戲詠文房四友·其三
作者：劉克莊
朝代：宋

吾墨千金價，曾登七寶床。
終身惟守黑，斷腕不書黄。
戲詠文房四友·其二
作者：劉克莊
朝代：宋

方穿新硯衆，寸眼舊岩稀。
難倩宮娥捧，堪搘織女機。
戲詠文房四友·其四
作者：劉克莊
朝代：宋

月似金蓮炬，天如碧玉牋。
剡藤邊幅窘，寫不盡遺編。
戲鄭閩清灼艾
作者：劉克莊
朝代：宋

點穴不須醫，針經手自披。
既云丹熟後，焉用火攻爲。
簡出創牽步，端居痛上眉。
閉門功行滿，應有解飛時。
戲題山菴二首·其一
作者：劉克莊
朝代：宋

曾批龍鱗捋虎鬚，君恩天大偶全軀。
入華胥國渾成夢，移太行山得許愚。
無劍拄頤但樵服，有衾覆首勝珠襦。
他時只著深衣去，不必防閑發冢儒。
戲題山菴二首·其二
作者：劉克莊
朝代：宋

封高四尺寧從險，穴錮三泉豈不愚。
客過唐陵悲石馬，盜穿秦冢得金鳬。
蛩吟不必人歌挽，雞絮那無客弔孤。
自作銘詩差實錄，免教人謗退之諛。
戴秀巖
作者：劉克莊
朝代：宋

茲巖視諸峰，厥狀尤崢嶸。
舊爲碧蘚封，新有朱棧橫。
縻腰尚恐墜，束炬劣可行。
外狹中乃寬，始闇俄忽明。
仰視神魄悸，俯顧形殻輕。
遂覽丹爐基，微聞玉鼓聲。
源深足力盡，路黑雲氣生。
不辨晝夜分，恍疑世代更。
嘗聞學神仙，所得由專精。
豈吾諸名士，羨彼一老兵。
欣然約同志，嗣此將尋盟。
安知無白鹿，絕頂來相迎。
扶胥三首·其一
作者：劉克莊
朝代：宋

一陣東風掃曀霾，天容海色豁然開。
何須更網珊瑚樹，祇讀韓碑也合來。
扶胥三首·其三
作者：劉克莊
朝代：宋

前祭京師奉祝詞，尊嚴不比百神祠。
臺家今歲籌邊急，黄帕封香已過時。
扶胥三首·其二
作者：劉克莊
朝代：宋

暘谷扶桑指顧間，馮夷得得報平安。
爲言博望乘槎至，莫作師襄擊磬看。
抄戊辰十月近稿七首·其一
作者：劉克莊
朝代：宋

後學鮮能舍瑟作，古人未免假韶鳴。
不勞左轄誦新句，却愛老婆呼舊名。
史館誰徵段公事，讎家妄作武侯評。
人間安得忘憂物，爲窶儒生澆不平。
抄戊辰十月近稿七首·其七
作者：劉克莊
朝代：宋

疇昔榮途分寸躋，危機不合上雲梯。
鳳皇池有人爭奪，鸚鵡洲無客敢題。
早不修真壞丹竈，晚方受籙脫金閨。
羽毛只可如鴉雀，誰遣君爲吐綬鷄。
抄戊辰十月近稿七首·其三
作者：劉克莊
朝代：宋

頂雪無多爬欲禿，眼花亂發捏來空。
何如自號四休叟，不要人扶獨樂翁。
純白固知難諱老，大丹未必可還童。
不知後世評碑板，似李邕耶似蔡邕。
抄戊辰十月近稿七首·其二
作者：劉克莊
朝代：宋

識之無字憶髫年，霍地紅顔變雪顛。
求狗監人難復得，如雞林相豈非賢。
鯉庭聞處才三百，蚓竅吟來忽五千。
寄語毛韓并衛卜，不煩序亦不煩箋。
抄戊辰十月近稿七首·其五
作者：劉克莊
朝代：宋

戶外跫然聞足音，或懷漫刺袖新吟。
樽空愧不能觴客，綆短如何敢汲深。
薄俗求疵誰揜惡，先賢慮患或陽瘖。
國人豈待儂箴儆，持在螢窗且自箴。
抄戊辰十月近稿七首·其六
作者：劉克莊
朝代：宋

少狂費盡一生心，叢稿如山雪滿簪。
楊子雕鎸誇賦麗，唐人鍛鍊說詩深。
寒來尚可披裘釣，窮殺何妨带索吟。
社友蕭疎吾老大，安知來者不如今。
抄戊辰十月近稿七首·其四
作者：劉克莊
朝代：宋

主公已換老龍名，部曲無知覬寵靈。
執爨婢權呼小玉，拾樵童暫叚奴星。
旋推鄰叟稱尊宿，兼命雛孫曰寧馨。
稚子不知儂爛醉，剛來耳畔喚教醒。
抄近藁六言二首·其一
作者：劉克莊
朝代：宋

和調失黏詩句，按摸出格文章。
儘可追陪党進，不消更覓君房。
抄近藁六言二首·其二
作者：劉克莊
朝代：宋

東鄰莫效西子，南窗何減北扉。
一螢道我來往，焉用宮蓮送歸。
挽丘大卿二首·其一
作者：劉克莊
朝代：宋

方喜遼天孤鶴返，忽驚蔡嶺一牛鳴。
理官未遣儔三后，拙宦纔令至九卿。
盡翦萑莆潢弄息，不囊薏苡粵裝輕。
厚誣豈待他人雪，自有堯言與辨明。
挽丘大卿二首·其二
作者：劉克莊
朝代：宋

武仲孝標皆己矣，可堪又奪到丘遲。
漢家卿將今能幾，洛社耆英在者誰。
作有道碑寧免愧，過喬公墓定何時。
春風自綠原頭草，不管人間殄瘁悲。
挽傅諫議三首·其一
作者：劉克莊
朝代：宋

昔事先皇帝，堂堂立玉墀。
進懷伏蒲疏，退誦考槃詩。
哀郢遺言切，憂周素髮垂。
它年耆舊傳，此筆屬諸誰。
挽傅諫議三首·其三
作者：劉克莊
朝代：宋

憶昔南山寺，微言叩未終。
晚猶溫薦語，病尚寄書筒。
駿廐誰收我，蟇陵合殉公。
春風溪上淚，還與海潮東。
挽傅諫議三首·其二
作者：劉克莊
朝代：宋

今上龍飛始，先生驛召頻。
頗聞曾草疏，終不就蒲輪。
勘破邯鄲夢，抽回洛社身。
也令千載下，知世有全人。
挽六二弟二首·其一
作者：劉克莊
朝代：宋

嘆惜三良盡，龍鍾一老存。
瓜稀悲摘蔓，豆泣惜同根。
夢句空遺恨，連床不踐言。
奈何令杖者，要絰向寒原。
挽六二弟二首·其二
作者：劉克莊
朝代：宋

向來造詣極深醇，土苴浮名貴重身。
無愧里中稱正士，有辭地下白先人。
大招誰識三號禮，小歛惟消一幅巾。
老別親朋猶作惡，可堪白首哭天倫。
挽劉學諭
作者：劉克莊
朝代：宋

少游鄉校至華顛，常以虀鹽養浩然。
科舉法行無譽士，丘園禮廢有遺賢。
劉賁下第人稱屈，李漢編文後必傳。
聞道諸郎皆秀孝，拂雲華表看它年。
挽劉母王宜人二首·其一
作者：劉克莊
朝代：宋

上壽今何憾，殷憂昔備嘗。
分燈照鄰女，畫荻訓賢郎。
石窌將開邑，隴阡自表岡。
吾衰彤管廢，短些不成章。
挽劉母王宜人二首·其二
作者：劉克莊
朝代：宋

原上車千兩，傾城出送終。
孟鄰懷舊好，防墓愴新封。
鶴弔孤峯頂，牛鳴半驛中。
會携芻一束，自往唁林宗。
挽卓元夫國博一首
作者：劉克莊
朝代：宋

仲氏聯芳比酥酪，長君獨冷飽虀鹹。
五升日糴尤清苦，一枕風來且黑甜。
儒館誰憐鄭公老，潁川空說許丞廉。
朔齋平昔知心者，細讀新銘筆力嚴。
挽南塘趙尚書二首·其一
作者：劉克莊
朝代：宋

起掌端平制，蕭蕭素髮新。
更生宗室老，太白謫僊人。
貴矣狨施馬，悲哉筆絕麟。
誰爲篆華表，題作宋詞臣。
挽南塘趙尚書二首·其二
作者：劉克莊
朝代：宋

自從水心死，麈柄獨歸公。
於易疑程氏，惟詩取晦翁。
二箴家有本，孤論世無同。
不復重商榷，騎鯨浩渺中。
挽南皋劉二先生·其一
作者：劉克莊
朝代：宋

久無羔雁聘遺賢，白首邱園氣最全。
聊與荆公續詩選，不聞譙叟入經筵。
講師翁庶幾三昧，樸學余纔說一篇。
兩侍細旃莫推挽，諛儒此愧若爲湔。
挽南皋劉二先生·其二
作者：劉克莊
朝代：宋

少時已誦水心銘，今息庵文可並行。
椿算過如大君子，蒲輪莫致老先生。
縱無掌故來傳詔，盍有門人與易名。
嘗辱蓬山授經說，蟇陵道遠一傷情。
挽南雄林使君
作者：劉克莊
朝代：宋

東路歸何及，南柯夢忽醒。
居然鳴輓鐸，都未製齋鈴。
官已題華表，名空錄御屏。
遥知泉下意，猶待竹溪銘。
挽去華主簿姪二首·其一
作者：劉克莊
朝代：宋

汝是家珍寶，虹光貫夜窗。
友生墊巾慕，才子樹旗降。
顔氏應難兩，黄香未易雙。
向來有椽筆，老去付誰扛。
挽去華主簿姪二首·其二
作者：劉克莊
朝代：宋

子美尤稱位，昌黎若惜滂。
色空融佛性，冰炭置吾腸。
未審生何國，猶疑在我傍。
一條勝謝傅，老不廢朞喪。
挽參與蔡公三首·其一
作者：劉克莊
朝代：宋

蔡公遂委篤，朝野共歔欷。
子不稅冕去，王將以衮歸。
風濤如此急，人物眇然稀。
自古難全傳，今無一可譏。
挽參與蔡公三首·其三
作者：劉克莊
朝代：宋

昔任高陽里，登堂執束脩。
深知二郎故，曾接兩翁游。
面棘新班峻，然藜舊話休。
空藏笥中帖，世世寶銀鈎。
挽參與蔡公三首·其二
作者：劉克莊
朝代：宋

磊落多奇節，源流自父師。
力扶舉幡士，顯拒賣珠兒。
無復金甌覆，空令玉鉞悲。
太常誰議謚，可不采吾詩。
挽史館資政木石尢公三首·其一
作者：劉克莊
朝代：宋

往年羣玉頂，典領偶然同。
我去如廷秀，君來似放翁。
周聃駕牛出，魯叟感麟逢。
縱有招魂些，誰爲寄浙中。
挽史館資政木石尢公三首·其三
作者：劉克莊
朝代：宋

歷代名書畫，中原古鼎彝。
不教蕭翼看，常怕米顛知。
此物空盈笈，何人與掌匙。
貴無它嗜好，焉用太清爲。
挽史館資政木石尢公三首·其二
作者：劉克莊
朝代：宋

雖云鈎二府，終未到頭聽。
密勿多中赤，淹留了汗青。
讒能離主眷，史果有天刑。
太息崇儒世，申公不在廷。
挽吳君謀少卿二首·其一
作者：劉克莊
朝代：宋

昔爲樞掾侍延英，驀聽臚傳第一聲。
仙籍香浮廣寒殿，奏篇紙貴洛陽城。
親逢明主真千載，曾謂斯人止九卿。
惟有一端差慰意，鶴山大字扁堂名。
挽吳君謀少卿二首·其一
作者：劉克莊
朝代：宋

重瞳親簡擢，華髮困招麾。
汶上吾行矣，膠西等棄之。
翟門羅爵靜，魯地泣麟悲。
意一奇風骨，如何不論思。
挽吳君謀少卿二首·其二
作者：劉克莊
朝代：宋

吳公卿尚少，劉叟耄而迂。
一任群兒謗，相輝九老圖。
客誰哭橫墓，友可托嵇孤。
心折摹陵路，終當酹束芻。
挽吳君謀少卿二首·其二
作者：劉克莊
朝代：宋

立德尤高似立言，常嗟此語欠精論。
鄴侯架冷惟書在，董子陵荒有策存。
太息晚猶條世務，大招未易返騷魂。
薤歌不盡云亡恨，直待碑成慰九原。
挽吳茂新侍郎三首·其一
作者：劉克莊
朝代：宋

□□乘驄馬，安能作噤烏。
去因攻潞國，來又薦君謨。
□□延英疏，丹青洛社圖。
嗚呼傳不朽，猶足警姦諛。
挽吳茂新侍郎三首·其三
作者：劉克莊
朝代：宋

衰老歸休矣，公曾慫恿之。
門無今雨客，笥有隔年詩。
友課招魂些，兒徵積善碑。
白頭哭同社，心折可勝悲。
挽吳茂新侍郎三首·其二
作者：劉克莊
朝代：宋

□先□皇志，公除法從真。
玉樓要新記，鐵壁奪全人。
宿草俄封墓，柔蒲謾裹輪。
豈無南董氏，奮筆傳名臣。
挽唐伯玉常卿二首·其一
作者：劉克莊
朝代：宋

身自無安處，昇州更廣州。
逐教子方去，死到了翁休。
鳳至虞廷喜，麟亡魯野愁。
憂時兼悼友，白却九分頭。
挽唐伯玉常卿二首·其二
作者：劉克莊
朝代：宋

久欲携蓴鯽，呻吟去未能。
甫封陶母墓，俄吊董生陵。
言立何曾死，騷招更不譍。
那須論宿草，身盡淚方冰。
挽夔漕王中甫二首·其一
作者：劉克莊
朝代：宋

羽書堆裏挾遺編，往古來今盡粲然。
白髮晚持川口節，丹旌暑下峽門船。
生前多半遊榆塞，身後纔方領木天。
老去一雙懷舊淚，誰知滴向建溪邊。
挽夔漕王中甫二首·其二
作者：劉克莊
朝代：宋

半瓢丹藥一邛枝，萬里西來撫事悲。
綬著藏中公事定，劍鳴匣內我年衰。
可憐檄筆今零落，尚記綸巾共指麾。
身在滄洲搔白首，斷腸吟就八哀詩。
挽外舅林明道二首·其一
作者：劉克莊
朝代：宋

閙處功名少，閑中歲月長。
漢曾招綺季，魯僅有靈光。
玉雪生難涴，淵冰死未忘。
兩州殘父老，懷惠各悲凉。
挽外舅林明道二首·其二
作者：劉克莊
朝代：宋

少小親函丈，而今白髮生。
居然明我穢，久矣愧翁清。
川逝悲賢淑，山頹惜老成。
年來得瘖疾，相挽不能鳴。
挽姚循州
作者：劉克莊
朝代：宋

太息龍川守，專城美績傳。
方聞歌叔度，俄有謗文淵。
舊府黄茅外，新丘紫帽邊。
二姚俱已矣，懷昔一悽然。
挽姚漕貴叔
作者：劉克莊
朝代：宋

昔建經離亂，煩公出拊循。
魯宮恢故宇，蔡卒即吾人。
薏苡何傷我，甘棠尚在民。
悲哉元日召，當宁記名臣。
挽安溪黄丞
作者：劉克莊
朝代：宋

未得毛錐力，空將鐵硯磨。
暗投主司老，私淑里人多。
三韭何妨飽，雙松不待哦。
鄉鄰惜耆舊，爲輟相舂歌。
挽宋泉倅
作者：劉克莊
朝代：宋

連牆終歲少相過，時聽書聲警睡魔。
懶續膠絃歡意薄，雖分風月皺眉多。
廉如玉雪誰知者，仕止牙緋奈命何。
昨送華軒今哭墓，傷心相挽不成歌。
挽崔丞相三首·其一
作者：劉克莊
朝代：宋

先帝謀元帥，煩公護蜀淮。
軍皆歌范老，民各像乖崖。
北顧猶關慮，西歸已卷懷。
早令扶日月，寧不掃氛霾。
挽崔丞相三首·其三
作者：劉克莊
朝代：宋

昔侍瓊花宴，回頭二紀餘。
嵇康作書懶，魏勃掃門疎。
尚意開黄閣，安知尾素車。
蕭然旋馬第，人指相君居。
挽崔丞相三首·其二
作者：劉克莊
朝代：宋

麻卷揚庭久，蒲輪就道遲。
虛傳楊綰用，不奈蔡謨辭。
祝柱從渠誚，摧梁得許悲。
流傳千載下，猶足勵清規。
挽建昌詹使君二首·其一
作者：劉克莊
朝代：宋

南渡鈞樞後，宣和節義門。
依然窶人子，不似貴公孫。
苦李無誰採，甘棠在處存。
遥知宦遊地，巷哭更招魂。
挽建昌詹使君二首·其二
作者：劉克莊
朝代：宋

稍喜佩銅魚，邅迴四紀餘。
早無人料理，晚有鬼揶揄。
把酒言猶在，凝香夢竟虛。
斯人止如此，恐坐太清臞。
挽徐吏部二首·其一
作者：劉克莊
朝代：宋

仰鑽無篚實，平進少梯媒。
一鶴竟歸去，萬牛難挽回。
空馳驛使召，不見省郎來。
欲挂原頭劍，徐君安在哉。
挽徐吏部二首·其二
作者：劉克莊
朝代：宋

昔過高陽里，宮牆許一窺。
有樓藏冊子，無院處歌姬。
羅雀閉窮巷，殺雞留晚炊。
欲携船鯽往，道遠歎吾衰。
挽惠安林丞
作者：劉克莊
朝代：宋

策名迫榆景，謝病去松廳。
博取儒先說，尤深道德經。
族通艾軒譜，葬得竹溪銘。
愁絕蟇陵路，哀笳不忍聽。
挽意一徐樞二首·其一
作者：劉克莊
朝代：宋

苦言玉座常追憶，堅卧蒲輪未易招。
昔喜鳳來韶石奏，今愁鼇去海山摇。
覆甌望絕民無福，亡鑑悲深帝輟朝。
欲向蟇陵瀝巵酒，荒烟衰草路迢迢。
挽意一徐樞二首·其二
作者：劉克莊
朝代：宋

長公宿草幾番春，猶幸天留一潁濱。
士欲捧盤定盟主，上看折檻記忠臣。
翟門昔有張羅歎，徐墓今無挂劍人。
夫子雅言武公謔，尋思一一可書紳。
挽戴丞
作者：劉克莊
朝代：宋

戴氏多人物，君尤月旦推。
能傳后倉禮，亦擅叔倫詩。
故里懸車蚤，名場解褐遲。
它年端有恨，椿桂不同時。
挽方倅景楫二首·其一
作者：劉克莊
朝代：宋

上世曾通好，君尊昔托孤。
初聞携一束，俄見賦三都。
皆謂終童雋，安知董相迂。
禿翁老無力，愛助尚區區。
挽方倅景楫二首·其二
作者：劉克莊
朝代：宋

屢薦於諸老，斯人可在廷。
不令客翹館，僅使直都廳。
史漫存融表，墳猶待愈銘。
西風已蕭瑟，哀鐸更堪聽。
挽方孚若寺丞二首·其一
作者：劉克莊
朝代：宋

使君神雋似龍麟，行地飛空不可馴。
詩裏得朋卿與我，酒邊爭霸世無人。
寶釵去盡中年病，珠履來疎晚節貧。
昔共誅茅聽瀑處，溪雲谷月亦悲辛。
挽方孚若寺丞二首·其二
作者：劉克莊
朝代：宋

斯人詎意掩斯丘，六合茫茫不可求。
射虎山中如昨日，騎鯨海上忽千秋。
帝方欲老長沙傅，虜尚能言博望侯。
回首瀨溪溪畔路，跛馿無復從公遊。
挽方孺人一首
作者：劉克莊
朝代：宋

壼範經親授，笄年詠好逑。
謂迎荷橐返，豈料蕣華休。
斷鴈元方恨，離鸞小宋愁。
鄰翁憊無力，不及送原頭。
挽方岳倅
作者：劉克莊
朝代：宋

昨解巴陵紱，將尋洛社盟。
璧埋真可惜，玉立尚如生。
舊轍冰天遠，新塋雪瀨清。
惟應带來鶴，解作斷腸聲。
挽方德潤寶學三首·其一
作者：劉克莊
朝代：宋

龔勝乘車晚，陽城伏閤初。
自云臣語戇，不是上恩疎。
黄壤全名節，青編載諫書。
始知年與德，造物有乘除。
挽方德潤寶學三首·其三
作者：劉克莊
朝代：宋

晚賜延和對，言公去國深。
遂良垂白髮，臣甫抱丹心。
馳驛無銀信，移麾有玉音。
遥知遺奏上，未免動宸襟。
挽方德潤寶學三首·其二
作者：劉克莊
朝代：宋

憶被烏臺劾，聃非傳偶同。
瞽言拚萬死，明詔赦孤忠。
全活皆英主，淹留各禿翁。
傷心古遺直，不返瘴雲中。
挽方惠倅
作者：劉克莊
朝代：宋

家譜推賢裔，鄉評號吉人。
佩銀成短夢，冠玉漫長身。
朱軫鸞膠斷，青林鶴表新。
空令柱下史，反惜幕中賓。
挽方揭陽內子一首
作者：劉克莊
朝代：宋

雌燕營巢切，鳴鳩愛子均。
荆練孟光飾，玉雪敬姜身。
女史無其匹，宗姬有若人。
里中多作誄，何况忝朱陳。
挽方武成二首·其一
作者：劉克莊
朝代：宋

頗有翁標致，唐衣折角巾。
雖疑頭小銳，極愛腹精神。
闊矣雲霄志，悲哉露電身。
世間無妙質，一慟惜斯人。
挽方武成二首·其二
作者：劉克莊
朝代：宋

丱角詩名出，流傳海內誇。
師稱起予者，翁問倩人邪。
惜未參諸老，猶堪擅一家。
從今崖瀑上，誰共訪梅花。
挽方親來伯
作者：劉克莊
朝代：宋

弆藏古物或千年，漢晉隋唐在目前。
死有一孫堪付託，生惟四友共周旋。
寶扶風簋如原甫，臨永興書逼米顛。
占盡人間最清事，吾碑百世後方傳。
挽方𥳞貢士
作者：劉克莊
朝代：宋

秋賦曾賓送，春卿偶脫遺。
離羣嗟老境，同隊記兒時。
終制從家禮，高懷見墓碑。
亦如陶處士，自作誄兼詩。
挽朱丞一首
作者：劉克莊
朝代：宋

伯厚漢人推雅操，慶餘唐世擅詩盟。
辭家東走先□□，奉對南廊晚策名。
昨日庭移二松種，幾時墳有一芝生。
遥知靈鷲山邊路，烟慘雲愁薤露聲。
挽朱吏部子明二首·其一
作者：劉克莊
朝代：宋

渡江太史後，當世大儒門。
諸老賢宗子，文公愛嫡孫。
不來陪講席，却去護留屯。
寂寞馮唐老，無人爲上言。
挽朱吏部子明二首·其二
作者：劉克莊
朝代：宋

忝居言偃室，偶在鄭公鄉。
盡識階庭秀，多窺屋壁藏。
數行杜陵淚，一瓣孔林香。
吾老無行役，何由瀝奠觴。
挽李卿儔老二首·其一
作者：劉克莊
朝代：宋

苦說兵財少，臣非怯塞垣。
上思前語驗，人歎左遷冤。
老大雲中守，風寒國北門。
故交頭白盡，空爲賦招魂。
挽李卿儔老二首·其二
作者：劉克莊
朝代：宋

人物今衰少，惟侯智勇兼。
悲風起關塞，斜日薄嵫崦。
老子無從涕，諸賢不及髯。
知心惟蜀李，應爲發幽潜。
挽李宜人
作者：劉克莊
朝代：宋

上將馳齊幣，元台助麥舟。
鄉評榮此母，治命買新丘。
夫婿於陵子，郎君定遠侯。
嗟予衰甚矣，不及酹原頭。
挽李尚書二首·其一
作者：劉克莊
朝代：宋

韓范止如此，公乎事又艱。
不陪冶城廟，合殉定軍山。
璽出千官賀，弓藏一老閑。
琱戈提十萬，猶記凱歌還。
挽李尚書二首·其二
作者：劉克莊
朝代：宋

幕下多材雋，于今盡策勳。
可憐狂處士，曾揖大將軍。
久戍兒郎老，新招部曲分。
此生甘寂寞，有淚濕高墳。
挽李法曹一鳳內子
作者：劉克莊
朝代：宋

□□藁砧死，先疇自墾耕。
雙飛鸞影拆，獨力燕巢成。
教子鄹人母，持家寡婦清。
今無彤史筆，猶幸有鄉評。
挽李秀巖二首·其一
作者：劉克莊
朝代：宋

耆舊凋零尚秀巖，可堪華表揭新銜。
甘泉頌就拋荷橐，寶苑方收入枕函。
宿昔山人來少室，暮年太史滯周南。
嗟余去速公歸晚，不得埋腰立雪參。
挽李秀巖二首·其二
作者：劉克莊
朝代：宋

獲麟以後更休論，化鶴而歸亦浪言。
過眼忽看遺老傳，終身不及長公門。
山房惜未從公擇，書局聞曾擬道原。
六合茫茫千載遠，些成無路可招魂。
挽李秘監
作者：劉克莊
朝代：宋

初與游楊事伊洛，後聞王魏起并汾。
空令蟠結千年核，難掩光芒萬丈文。
兒似福郊傳舊學，友爲子厚誌新墳。
身今獨老西河上，欲酹生芻隔暮雲。
挽李端
作者：劉克莊
朝代：宋

要識君操履，全如字畫真。
病能妨獻賦，窮不廢修身。
月旦推先輩，春官失此人。
如聞埋玉速，里巷共酸辛。
挽林侍郎二首·其一
作者：劉克莊
朝代：宋

端平初偶忝朝班，親見仙枝折廣寒。
揭曉名高推虎榜，凌雲賦奏動龍顔。
烹桑猶記攻京尹，諫草何妨上史官。
膜外浮榮姑勿論，長留公是在人間。
挽林侍郎二首·其二
作者：劉克莊
朝代：宋

玉殿龍墀元會日，千官拜舞奉堯樽。
問周大老今安在，嘆魯靈光尚獨存。
次對職清褒橐從，中書君禿愧□□。
自憐洛社歸差晚，舊話無人可共論。
挽林夫人
作者：劉克莊
朝代：宋

奉使年三十，聲名滿四夷。
奇哉何物媼，生此丈夫兒。
墓竟同孫窆，家猶有婦持。
向來稱壽地，忍聽鼓簫悲。
挽林學錄五言二首·其一
作者：劉克莊
朝代：宋

節麾三世顯，螢雪一生貧。
愈積家餘慶，咸稱里善人。
幼常推李泌，老忽哭盧綸。
聖惡無從涕，那堪是外親。
挽林學錄五言二首·其二
作者：劉克莊
朝代：宋

昔報尊公訃，奔喪萬里程。
生居諸子下，身代二兄行。
負骨嘆純孝，分財見不爭。
九原面先舅，應問白頭甥。
挽林安人
作者：劉克莊
朝代：宋

薄宦周旋廣及邕，一生甘苦藁砧同。
孟光事遠嗟誰繼，督護歌悲聽未終。
鶴表魂栖高燥地，鳳毛名在廣寒宮。
病翁空自吟哀些，撚斷霜髭竟欠工。
挽林宜人
作者：劉克莊
朝代：宋

曾究西方學，儒書亦有聞。
賜金存日施，遺珥病時分。
白首夫同穴，青山子結墳。
吾詩非溢美，字字考埋文。
挽林德遇主學
作者：劉克莊
朝代：宋

摛掞多新意，研尋最苦心。
可憐策名晚，誰遣讀書深。
兄老悲長枕，妻賢歛短衾。
近書猶未答，展玩一沾襟。
挽林承奉
作者：劉克莊
朝代：宋

性與聃書合，平生寶儉慈。
鹿門妻采藥，蟾窟子攀枝。
君可先賢傳，吾慙幼婦碑。
衰年窘才思，呵凍課哀詩。
挽林推官內方孺人
作者：劉克莊
朝代：宋

身畔無釵澤，何由葬禮奢。
明時選人婦，先帝近臣家。
白首持巾帨，青燈緝苧麻。
寺西同窆處，風日愴寒笳。
挽林新恩君用
作者：劉克莊
朝代：宋

汗血早曾空北野，蒼顔晚始對南廊。
風雲志懶功名左，月旦評佳意味長。
玉鏡相從歸吉兆，錦衣不待拜高堂。
吾銘未必堪傳遠，留與賢郎自表岡。
挽林武博二首·其一
作者：劉克莊
朝代：宋

郭令科名翁冠絕，董生制策子蟬聯。
向來景行珠林老，末後冰銜玉局僊。
食肉恨公非燕頷，沖霄從古要鳶肩。
可憐閒袖功名手，僅駕朱輪楚澤邊。
挽林武博二首·其二
作者：劉克莊
朝代：宋

疇昔論交四十霜，知公出處我尤詳。
召來空賞凌雲賦，麾去全疎偃月堂。
近寄麗葠憐老病，忽吟楚些隔存亡。
從今野叟凝塵几，無復三溪字數行。
挽林法曹實甫二首·其一
作者：劉克莊
朝代：宋

老學多推誼，諸公孰薦雄。
却行吾日暮，渴睡汝冬烘。
宰木經春雨，園花逐曉風。
寢門哀未盡，寓在薤歌中。
挽林法曹實甫二首·其二
作者：劉克莊
朝代：宋

昔我叨馳馹，惟君伴聚螢。
病翁尚佔畢，良友忽幽冥。
古有東方贊，今無貞曜銘。
不知吟幾些，叫得屈原醒。
挽林煥章二首·其一
作者：劉克莊
朝代：宋

昔在端平際，臨朝想老成。
但聞轅固召，不見伏生行。
霜柏無寒暑，朝華有悴榮。
由來天所靳，上壽與高名。
挽林煥章二首·其二
作者：劉克莊
朝代：宋

束帛徵諸老，深衣立一儒。
鄉人偕獵較，童子共風雩。
屑屑羞來往，兢兢迨舉扶。
自慚衰竭久，書墓覺詞蕪。
挽林計院二首·其一
作者：劉克莊
朝代：宋

材名漢廷選，文學孔門科。
不仿治安策，宜賡喜起歌。
三麾老龔遂，一榻病維摩。
此事懸於命，吁嗟可奈何。
挽林計院二首·其二
作者：劉克莊
朝代：宋

檢點齊年友，凋零重可悲。
君逢庚子鵩，我歎甲辰雌。
鷗社同盟少，蟇陵會哭誰。
暮齡多感慨，鄰笛更須吹。
挽林進士
作者：劉克莊
朝代：宋

一門皆擢第，君獨老儒冠。
試卷年年納，經書日日看。
文爲前輩賞，命合主司難。
遥想泉臺恨，銘旌未寫官。
挽林韶州·其一
作者：劉克莊
朝代：宋

墮落紅巾手，崎嶇白刃間。
死難令北面，囚尚著南冠。
漢使無金贖，相如與璧還。
都將雙鬢雪，換得兩輪丹。
挽林韶州·其二
作者：劉克莊
朝代：宋

東起平戎策，鈴齋晝掩扉。
身留嶠南老，餉至洛中稀。
瘴自茅花起，喪同薏苡歸。
不知湯介子，朝論是耶非。
挽柯東海
作者：劉克莊
朝代：宋

不持寸鐵霸斯文，疇昔曾將膽許君。
撰出騷詞奴宋玉，寫成帖字婢羊欣。
喪無歸費人爭賻，詩有高名虜亦聞。
昨覽埋銘增感愴，纍纍舊友去爲墳。
挽柳齋陳公四首·其一
作者：劉克莊
朝代：宋

夾輔曾調鼎，分憂屢建牙。
虜猶聞范老，盜亦說宗爺。
公晚參黄蘗，人癡望白麻。
臨歧却葷茹，應怕念頭差。
挽柳齋陳公四首·其三
作者：劉克莊
朝代：宋

昔有羆當道，今無雀可羅。
憗遺公已矣，殄瘁國如何。
末句拈花笑，前知曳杖歌。
晚交惟趙子，曾作誄文麽。
挽柳齋陳公四首·其二
作者：劉克莊
朝代：宋

已老烏衣巷，何心虎節門。
予寧無可毀，公尚有流言。
客散翹材館，樵窺獨樂園。
空留殿後者，頭白賦招魂。
挽柳齋陳公四首·其四
作者：劉克莊
朝代：宋

受學龍圖老，于今五十春。
常爲驚坐客，不比掃門人。
薦我煩金口，酬公盍漆身。
自憐雙鬢禿，扶憊演恩新。
挽樓暘叔二首·其一
作者：劉克莊
朝代：宋

白首臨凋瘵，虀鹽似舊時。
僅持一麾止，安用五車爲。
庫有留州賦，家無葬地資。
空餘清儉字，長使郡人思。
挽樓暘叔二首·其二
作者：劉克莊
朝代：宋

平生所歷最崎嶔，不覺周南歲月深。
拙宦元無金潤屋，悼亡新有雪盈簪。
淒淒德曜齊眉案，草草黔婁覆首衾。
曾忝郡民漸教化，眼看雙旐一沾襟。
挽段夫人二首·其一
作者：劉克莊
朝代：宋

斷機手自訓三珠，彤史遺芳未必如。
子貴面槐陪國論，母賢畫荻課兒書。
百官未講回班禮，千乘空多送葬車。
曾忝樞庭文字友，束芻無路酹丘墟。
挽段夫人二首·其二
作者：劉克莊
朝代：宋

母因子貴滔滔是，惟段夫人敻不同。
丹桂義方如五竇，碧梧典冊繼三洪。
魚軒甫拜咸寧郡，象服未朝長樂宮。
何必他人勒阡表，家庭自有大宗工。
挽毅齋鄭觀文二首·其一
作者：劉克莊
朝代：宋

嘉定名尤重，端平眷最濃。
子雖曾攝相，公自要明農。
尚意宣麻拜，俄驚斬板封。
白頭西府掾，無復奉從容。
挽毅齋鄭觀文二首·其二
作者：劉克莊
朝代：宋

卷服辭三事，深衣立一儒。
羞扶孔公杖，寧入洛英圖。
鑑已云亡矣，梁其不壞乎。
紛紛掃門客，曾拜董陵無。
挽水心先生二首·其一
作者：劉克莊
朝代：宋

一夢孝皇初，悽然四紀餘。
國人莫知我，天下孰宗予。
散地雖無柄，名山儘有書。
烏虖傳萬世，猶足矯玄虛。
挽水心先生二首·其二
作者：劉克莊
朝代：宋

所學如山海，吁嗟不一施。
未聞訪箕子，但見誄宣尼。
空郡來陪哭，無人敢撰碑。
紛紛門弟子，若箇解稱師。
挽汪守宗博二首·其一
作者：劉克莊
朝代：宋

雖則凝香無幾日，攽條下教得民和。
迎來境內風謠美，仙去城中巷哭多。
應似柳侯驅癘鬼，又疑包老作閻羅。
眼看青史常如此，命制於天可奈何。
挽汪守宗博二首·其二
作者：劉克莊
朝代：宋

還笏歸爲負耒農，清談常許奉從容。
芻蕘孰肯來詢汝，薤水吾無可語公。
懷惠俱垂峴碑淚，旌廉合有寢丘封。
莆人謾課招魂些，應伴迂齋返甬東。
挽淮東丘升撫幹
作者：劉克莊
朝代：宋

子美曼卿流，遠携書劍遊。
惜攀丹桂晚，勇赴白檀秋。
尚喜前籌壯，聊紓左衽憂。
時危奇士夭，無淚可供愁。
挽游勉之侍郎二首·其一
作者：劉克莊
朝代：宋

不假橫金貴，居然比玉溫。
諸公從上雍，一老立東門。
伯氏推難弟，先師有嫡孫。
耆英凋落盡，舊事向誰論。
挽游勉之侍郎二首·其二
作者：劉克莊
朝代：宋

昔在高陽里，曾登夫子堂。
武城愧言偃，畏壘化庚桑。
病臂書全闕，驚心鑑忽亡。
平生芻一束，道遠不能將。
挽湯仲能二首·其一
作者：劉克莊
朝代：宋

拔起真三秀，分飛祇二難。
怕趨丞相熱，寧忍后山寒。
梅老徒書局，徂徠不諫官。
如何令國弈，白首局傍觀。
挽湯仲能二首·其二
作者：劉克莊
朝代：宋

訃至聾三日，悲來贖百身。
太丘州里化，伯起子孫貧。
零落歐門士，消磨濮議人。
殷勤齎掬淚，一灑素車塵。
挽漳浦陳丞璧
作者：劉克莊
朝代：宋

非但聞詩禮，居然識典章。
探環如夢裏，擁笏向親旁。
州縣淹斯立，家庭惜季方。
北風無頼甚，吹鴈不成行。
挽潘柄
作者：劉克莊
朝代：宋

復齋之客潘夫子，生死相從未忍分。
薛守頗曾參道潔，志完何可欠承君。
魯生邀飲猶同去，龐嫂來呼已不聞。
菆舍一巵真永訣，老無脚力拜翁墳。
挽王助教
作者：劉克莊
朝代：宋

彼此俱丁未，相逢憶少時。
工書有筋骨，嗜句入肝脾。
魯泮郎君秀，唐官助教卑。
直須燎黄誥，方慰蓼莪悲。
挽王孺人
作者：劉克莊
朝代：宋

貞潔如圖史，纖微到米鹽。
辟纑窮亦樂，反鮓訓尤嚴。
封邑纔綸誥，還鄉尚繡簾。
自慙銘筆拙，何以發幽潛。
挽王居之寺丞二首·其一
作者：劉克莊
朝代：宋

元老登庸晚，同年召用初。
惜哉武公耄，甚矣董生迂。
汾曲廬旋返，平津閤寖疎。
空令雙鬢白，猶待兩輪朱。
挽王居之寺丞二首·其二
作者：劉克莊
朝代：宋

憶昔陪真率，華居甫落成。
坐賓來墮幘，侍女出彈箏。
無復吳趨曲，空餘楚些聲。
九泉見忠簡，應問老門生。
挽王禮部二首·其一
作者：劉克莊
朝代：宋

留滯身猶健，招延鬢已皤。
竟無金實橐，虛有錦爲窠。
貂角傳空響，蛾眉妒漸多。
向來真率伴，回首半消磨。
挽王禮部二首·其二
作者：劉克莊
朝代：宋

曲學多希世，方穿竟忤時。
麈談巾墊角，燕處案齊眉。
峙鵠非常秀，離鸞得許悲。
殘年有何樂，偏作故人詩。
挽王簡卿侍郎三首·其一
作者：劉克莊
朝代：宋

先帝初更化，公曾以諫聞。
身雖遷柱史，袖尚有彈文。
晚境圖成佛，它山預作墳。
那知非變幻，止在石橋雲。
挽王簡卿侍郎三首·其三
作者：劉克莊
朝代：宋

已矣孤知己，顔蒼鬢髮稀。
雖曾參話柄，終未契禪機。
尚欲扁舟訪，俄傳隻履歸。
無因拜公墓，稽首懺前非。
挽王簡卿侍郎三首·其二
作者：劉克莊
朝代：宋

末著尤奇特，杯行忽坐亡。
無香分侍女，有硯遺諸郎。
長樂旌旗改，平泉竹石荒。
公今呼不應，浮議果何傷。
挽王華甫提刑二首·其一
作者：劉克莊
朝代：宋

丱角從諸老，麻衣客五侯。
風雲疑反手，江海不迴頭。
寂寂生堪笑，皇皇死未酬。
空餘老知識，閉戶著窮愁。
挽王華甫提刑二首·其二
作者：劉克莊
朝代：宋

何必求佳傳，家庭論自公。
潁濱碑玉局，曲阜狀南豐。
轡遠方追電，箏調每值風。
深知有遺恨，不見捷旗紅。
挽盧母黄太孺人
作者：劉克莊
朝代：宋

太孺賢聲衆論推，府君經學里人師。
牛衣隠約能偕老，螢火淒涼自課兒。
疇昔黄齏曾百甕，只今丹桂已雙枝。
烏虖盧母哀榮甚，何必人題墓上碑。
挽盧氏子考功
作者：劉克莊
朝代：宋

二難不在機雲下，猶記聯翩入洛來。
方喜朱絃將迭奏，忽驚白璧已雙埋。
守曹參法曾傳髓，效玉川詩亦奪胎。
愁絕象賢肇家傳，夜窗三復有餘哀。
挽禮侍中舍朔齋劉公三首·其一
作者：劉克莊
朝代：宋

元祐相君纔六世，端平朝士不多人。
冰翁仙去傳佳壻，鐵漢亡來有後身。
誰向淹中起綿蕝，何曾閣下掌絲綸。
未知造物何年代，昴復儲精嶽降神。
挽禮侍中舍朔齋劉公三首·其三
作者：劉克莊
朝代：宋

玄都觀裏曾聯句，鐵壁堂中許附名。
客舍炊粱成蝶夢，僧廬煨芋忽雞鳴。
君賢惜不登台輔，吾耄何堪拜老更。
直待無身始無恨，有身死到恨難平。
挽禮侍中舍朔齋劉公三首·其二
作者：劉克莊
朝代：宋

紛紛健吏奉新書，一點侁星絕世無。
鉗鐵冶人心不忍，秉牢盆筆涕先濡。
近臣遠作輶軒使，法從臞於陋巷儒。
懊惱西風情太薄，不吹老淚到蘇湖。
挽程孺人
作者：劉克莊
朝代：宋

七誡尤純備，三從總吉祥。
良人今綺季，美子古黄香。
花引歸西竺，萱疑在北堂。
恨余彤管拙，哀誄不能揚。
挽章孺人
作者：劉克莊
朝代：宋

□種崗頭新宰樹，追嚴案上舊楞伽。
埋詞更不煩諛墓，反哺何曾似自家。
此女安知非妙善，夫人亦恐是摩耶。
遥知兜率迎歸去，天樂泠泠夾路花。
挽羅慶元
作者：劉克莊
朝代：宋

昔與先君子，同時宰建溪。
晚看康樂鳳，亦割武城雞。
幼嗣萊妻立，新阡樂令遺。
傷心埋玉早，□□遠難携。
挽翁仲山常卿二首·其一
作者：劉克莊
朝代：宋

進由孤士列華簪，曾對薰風和舜琴。
資善禮行貂豎肅，議郎疏出馬羣瘖。
畿民猶說張京兆，宮媛皆知李翰林。
麾去招來關氣數，浩穹於此本無心。
挽翁仲山常卿二首·其二
作者：劉克莊
朝代：宋

昔駕輶軒忝外臺，愛文學掾有高才。
曾留太白論文去，亦辱奇章贄卷來。
玉樹枝成終古訣，紫薇花對別人開。
時危國蹙英賢夭，空撚霜髭賦八哀。
挽聶孺人
作者：劉克莊
朝代：宋

已病猶蔬素，西歸不復疑。
飛鳬踰嶺遠，別鶴返鄉遲。
箴史傳賢女，巾褠付侍姬。
白頭潘令在，應有悼亡詩。
挽葉夫人
作者：劉克莊
朝代：宋

年與藁砧齊，來嬪自始笄。
典刑丞相子，禮法大夫妻。
怪鵩驚頻集，離鸞忍隻棲。
傷心衾含等，猶是嫁時齎。
挽葉寺丞二首·其一
作者：劉克莊
朝代：宋

少日思乘博望槎，中年歸種邵平瓜。
力辭驃騎安祠廩，因忤弘羊失使華。
互市賈胡共香火，專城戰地再桑麻。
可憐送老茅山觀，空費君王拊髀嗟。
挽葉寺丞二首·其二
作者：劉克莊
朝代：宋

何待臺傾曲沼平，昨朝戶牖上丹青。
寒花自拆侍中圃，劫火猶存太祝廳。
托紹遺言那忍負，哭憐哀挽不堪聽。
空令雪鬢龍鍾叟，秉筆來書宰上銘。
挽葉潜仲運幹二首·其一
作者：劉克莊
朝代：宋

雖出自貂蟬，清貧雪滿顛。
若無槐簡後，一似布衣然。
讀久遺編絕，藏深拱璧全。
悲乎如此士，不貴又無年。
挽葉潜仲運幹二首·其二
作者：劉克莊
朝代：宋

俱入平蠻幙，同登出嶺舟。
交情傾蓋盡，世事闔棺休。
客致生芻去，家惟斷藁留。
遥知風雨夜，愁絕老參謀。
挽葉謙夫尚書二首·其一
作者：劉克莊
朝代：宋

履聲騰上逼星辰，俄駕朱轓去牧民。
不作金張門下客，亦非牛李黨中人。
公寧抽版還丞相，誰更移書責諫臣。
爪距紛紛誇鷙搏，安知魯野有祥麟。
挽葉謙夫尚書二首·其二
作者：劉克莊
朝代：宋

道山昔謬領羣仙，同舍推公最妙年。
方立班心九霄上，忽騎箕尾列星邊。
奏篇誰肯收遺藁，主祭妻爲選象賢。
百嶂千峰環縣郭，未知何處是新阡。
挽葛夫人二首·其一
作者：劉克莊
朝代：宋

銀臺曾奮塗歸筆，我亦留花批逆鱗。
早共裂麻沮裴相，晚甘負耒作滕民。
兒斑衣從雙旌貴，母繡簾迎萬戶春。
方擁皇華荒大國，誤他多少借留人。
挽葛夫人二首·其二
作者：劉克莊
朝代：宋

不惟婆嫂咸嗟惜，學語兒知此母賢。
味薄居常喜蔬食，心慈勸勿用蒲鞭。
若非騰上天宮裏，必是迎歸海岸邊。
九十老農來祖奠，眼枯不覺亦潸然。
挽蔡遵府閣學二首·其一
作者：劉克莊
朝代：宋

外庸爲世冠，內守與時乖。
鯁論傳文懿，麟編法止齋。
晚方顓史筆，早不面公槐。
已病猶箴諫，難忘耿耿懷。
挽蔡遵府閣學二首·其二
作者：劉克莊
朝代：宋

俱侍清光邇，相看素髮稠。
已拚老聃去，尚意孔戣留。
雌甲何其厄，同庚只麽休。
龍鍾不出戶，持此誄新丘。
挽薛潮州
作者：劉克莊
朝代：宋

醇謹真賢胄，廉能亦吏師。
潘花一手種，韓木百年思。
良友招魂些，遺民墮淚碑。
今無黄絹筆，書墓嘆吾衰。
挽表叔趙君任安撫二首·其一
作者：劉克莊
朝代：宋

丞相規恢策，家庭已習聞。
寧論乘一障，真可帥中軍。
玉麈無能對，金錢有即分。
心知伏波病，多半爲忠勤。
挽表叔趙君任安撫二首·其二
作者：劉克莊
朝代：宋

叔在兵間日，書常笑我孱。
初云機會易，晚歎事功難。
寂寞郎官省，荒凉上將壇。
遥憐會稽窆，新種短松寒。
挽袁侍郎二首·其一
作者：劉克莊
朝代：宋

華髮始遭逢，其如道不同。
可曾留孟叟，俄已罷申公。
諫草多傳出，經疑盡解通。
豈無南董氏，奮筆紀孤忠。
挽袁侍郎二首·其二
作者：劉克莊
朝代：宋

遺誥兼新訃，同時至蓽門。
龍髯先帝遠，鮐背幾公存。
方恨三旌晚，俄驚一鑑昏。
潸然關世道，不是哭私恩。
挽貢士方清卿
作者：劉克莊
朝代：宋

矯俗非崖異，誅姦似刻深。
世無愛才意，天有不平心。
陋巷貧猶樂，孤墳死尚吟。
絕憐蔚宗史，未及共研尋。
挽趙仲白二首·其一
作者：劉克莊
朝代：宋

生被才名譴，摧殘到死休。
家留遺藁在，棺問故人求。
對月悲孤詠，逢山憶共遊。
昔年携手地，今送入松楸。
挽趙仲白二首·其二
作者：劉克莊
朝代：宋

昨吊寢門外，萊妻泣最悲。
因言兒上學，復爲墓求碑。
零落燒丹訣，淒涼哭鶴詩。
託孤朋友事，非謂九泉知。
挽趙倅
作者：劉克莊
朝代：宋

半刺官雖滯，全人世所稀。
生無瑕可指，古以死爲歸。
故笥斑衣在，新阡鶴表飛。
銘幽仍相挽，老淚拭還揮。
挽趙卿無垢二首·其一
作者：劉克莊
朝代：宋

血衣尚在久乘邊，入手功名費十年。
圯上一編非鬼授，晉陽三版以人全。
共祠石室思方切，不畫雲臺命使然。
玉樹堂堂如昨日，安知冠劍隔重泉。
挽趙卿無垢二首·其二
作者：劉克莊
朝代：宋

自是妖星死諸葛，非關潦霧病文淵。
蒓鱸不復歸吳矣，琴鶴還如出蜀然。
賢有豐碑存峴首，儉無高冢象祁連。
東風一掬交遊淚，吹向柯山宰樹邊。
挽趙孺人
作者：劉克莊
朝代：宋

婉孌宗姬性，堅貞烈士腸。
簪蒿安隠約，畫荻訓偏傍。
防墓夫同穴，瀧阡子表岡。
夫人真范母，那得不生滂。
挽趙母鄭氏
作者：劉克莊
朝代：宋

攀桂者聯翩，皆由母訓焉。
摘髭人共羨，出腹子多賢。
穉耄三從美，哀榮五福全。
幽明無一憾，玉潤自銘阡。
挽趙漕克勤禮部二首·其一
作者：劉克莊
朝代：宋

渠觀英游轉首空，玄都葵麥幾春風。
米郎筆絕九霄上，子駿星移五管東。
雅拜從渠投石友，遺言以子爲山公。
定應去判芙蓉館，不墮蠻雲蜑雨中。
挽趙漕克勤禮部二首·其二
作者：劉克莊
朝代：宋

息影空山與世疎，感君意氣獨勤渠。
頗憐鳳閣舍人老，猶寄羊城使者書。
化鶴安知耽是我，騎鯨難問白何如。
豈無蓴鯽堪携去，衰病誰扶上素車。
挽趙漕簡叔二首·其一
作者：劉克莊
朝代：宋

雖擁軺車貴，蕭然似布韋。
家依僧舍住，俸買古琴歸。
海內勝流盡，民間廉吏稀。
空餘詩卷在，展玩一沾衣。
挽趙漕簡叔二首·其二
作者：劉克莊
朝代：宋

恰訝書題少，俄驚訃問臨。
死方拋筆研，貧不涴珠琛。
劫火難隳節，浮雲肯動心。
悲哉廣陵散，舊譜有誰尋。
挽趙碩人二首·其一
作者：劉克莊
朝代：宋

華轂早于飛，深知夢幻非。
幽閒林下氣，澹素嫁時衣。
客不聞轑釜，兒猶寶斷機。
天風環珮遠，兜率是真歸。
挽趙碩人二首·其二
作者：劉克莊
朝代：宋

苦戀萊衣樂，非貪漢繡行。
上方優斡腹，兒未可陳情。
風木終身恨，朝華過眼榮。
誰言彤史廢，阡表自崢嶸。
挽趙虛齋二首·其一
作者：劉克莊
朝代：宋

俱列儒臣侍細氈，各爲逐客問歸船。
親賢有詔徵劉向，疎遠無人贖史遷。
當日金臺諸客散，暮年鐵壁幾人全。
傷心滴露研朱筆，抱在螢窗雪案邊。
挽趙虛齋二首·其二
作者：劉克莊
朝代：宋

前歲山人來訪逮，墓田丙舍報余知。
法書尚寶元章帖，拙筆深慙有道碑。
重作大招難盡意，共談太極永無期。
可憐老病忘昏晝，但記西窗剪燭時。
挽連夫人
作者：劉克莊
朝代：宋

渡江門戶已華簪，嫁得黔婁作藁砧。
疇昔曾爲賓截髮，暮年親見子腰金。
瀧阡新刻豐碑妙，防墓重封宿草深。
憶與夏卿聯禁路，些辭題罷一酸心。
挽邵武洪倅
作者：劉克莊
朝代：宋

不識監州面，聞名似舊知。
空餘商榷恨，竟失合并時。
昔作大蘇客，今觀小謝詩。
西風丹旐過，一爲士林悲。
挽郭處士
作者：劉克莊
朝代：宋

昔聞東郭先生者，處士寧非是遠孫。
空有新詩喧一邑，竟無明詔老孤村。
雷琴酷愛應同殉，草字尤工惜不存。
復說歸從葱嶺去，騷成何路可招魂。
挽鄭令人二首·其一
作者：劉克莊
朝代：宋

迺翁自是里名儒，箴史遺言幼染濡。
設饌禮如初作婦，貤封誼不忍先姑。
色絲尤妙於前製，彤管從刪以後無。
一事可紓存沒恨，即今丹穴有雙雛。
挽鄭令人二首·其二
作者：劉克莊
朝代：宋

宗伯中朝第一人，向來曾卜太初鄰。
凝香侯有孤高趣，擁絮翁餘老病身。
嗟汝棄予寧返顧，祝公存我勿傷神。
瑞雲道遠西風冷，想見齋居百歲新。
挽鄭判官
作者：劉克莊
朝代：宋

族譜康成裔，先儒穀叔孫。
漢廷無表薦，魯壁有書存。
蓮幙翻留滯，萱堂廢凊溫。
吾衰慙宋玉，不解賦招魂。
挽鄭參議
作者：劉克莊
朝代：宋

同牓飛騰盡，君初拜小侯。
地寒推易去，天遠借難留。
新壠家山畔，生祠嶺海頭。
歷官如杜老，白首止參謀。
挽鄭夫人二首·其一
作者：劉克莊
朝代：宋

九秩復何憾，生榮沒更哀。
閨門天下則，地位佛中來。
貝葉從頭看，庭槐一手栽。
侍兒聞曉磬，猶恐坐禪迴。
挽鄭夫人二首·其二
作者：劉克莊
朝代：宋

昔事征西幕，年年拜壽闈。
那知丹旐至，曾勸板輿歸。
元帥拋金印，諸生返布衣。
感恩惟有淚，來向路傍揮。
挽鄭子敬都承二首·其一
作者：劉克莊
朝代：宋

重入脩門兩鬢絲，延和累疏竭忠規。
立朝頗慕汲生戇，謀國不知晁氏危。
老去故人能有幾，古來君子例無時。
傳聞近事堪悲慨，說向重泉亦皺眉。
挽鄭子敬都承二首·其二
作者：劉克莊
朝代：宋

向來俱觸相君嗔，里社追隨二十春。
尚記殘編燈下共，忽看華表路傍新。
行車不忍過三步，臨穴應難贖百身。
歲晚空山風雨橫，奠芻歸去倍傷神。
挽鄭宣教
作者：劉克莊
朝代：宋

傳嫡生樞府，耽書肖肯亭。
未論禽拜後，姑喜鯉趨庭。
葛帔悲交態，瑶環憶妙齡。
吾無施力處，遺恨托於銘。
挽鄭永福
作者：劉克莊
朝代：宋

竹間梧畔故應佳，非但才高詩亦葩。
世胄蚤通樞相譜，里人知是大魁家。
誰言陶令纔爲米，不遣潘郎再種花。
□□雲深華表遠，北風無頼送哀笳。
挽鄭淑人
作者：劉克莊
朝代：宋

憶在軍中爲記室，謝公門館事皆知。
謙卑若婦初嬪日，儉素猶夫未貴時。
病了死生惟點首，晚憂家國每顰眉。
舊人獨有任安在，攬涕西風獻些詞。
挽鄭瑞州
作者：劉克莊
朝代：宋

召來未得久居中，麾去安知尚不容。
虹卧雪濤懷舊惠，馬跑白日掩新封。
村邊宅昔鄰王翰，冢上碑今愧蔡邕。
綠樹青山總無恙，傷心杖履斷過從。
挽鄭甥主學二首·其一
作者：劉克莊
朝代：宋

北轍心猶銳，南廊策不遷。
美芹干將相，采藻淑生徒。
賦鵩方强仕，聞雞漫壯圖。
未應精爽盡，丹穴有雙雛。
挽鄭甥主學二首·其二
作者：劉克莊
朝代：宋

親則班□子，賢於輔嗣甥。
奠芻終古訣，炊黍霎時榮。
先墓身爲殉，新丘手自營。
老人尤惜淚，何况又偏盲。
挽鄭計院
作者：劉克莊
朝代：宋

方與譽髦連茹進，忽然避弋下喬來。
空令歸訪盟鷗社，不使重登市駿臺。
古有孟嘗能好客，今無鮑叔肯分財。
吾衰難秉銘幽筆，短些凄凉不盡哀。
挽鄭貢士
作者：劉克莊
朝代：宋

少日鳴秋賦，中年讀古書。
寧游魯侯泮，不詣漢公車。
鄭老先生行，申公八十餘。
何妨鳳雛小，玉潤亢門閭。
挽長樂王明府
作者：劉克莊
朝代：宋

奉常齟齬坐剛腸，月旦評君小奉常。
父子相傳似孤竹，越鄞兩處有甘棠。
人間夢事一炊熟，宰上埋辭萬丈光。
曾識尊公與賢叔，薤歌吟罷意淒涼。
挽開國陳寺丞二首·其一
作者：劉克莊
朝代：宋

昨御祥琴後，多傳吉語通。
虛令占列宿，不料奏悲風。
華表孫從祖，生芻壻吊翁。
九原一無憾，全璧見先公。
挽開國陳寺丞二首·其二
作者：劉克莊
朝代：宋

伯也不可作，叔兮猶典刑。
公車玉堂薦，書室鶴山銘。
久上通侯印，新營太祝廳。
衰年親舊少，吟罷涕先零。
挽閩漕章吏部二首·其一
作者：劉克莊
朝代：宋

邂逅曾傾蓋，殷勤許製鈴。
榮枯一炊黍，聚散兩浮萍。
方喜占郎宿，俄驚隕使星。
遥知華表路，新種短松青。
挽閩漕章吏部二首·其二
作者：劉克莊
朝代：宋

昔我如冰冷，惟公獨歲寒。
杯難洗馬鬣，篋尚寶龍團。
吟筆兄誰和，調琴予忍彈。
蟇陵百餘里，欲往愧衰殘。
挽陳判官
作者：劉克莊
朝代：宋

□□□兵少，匹馬命如絲。
寶玦化爲燼，錦囊存者詩。
無丹駐光景，有雪上鬚眉。
坐閲君三世，如之何勿思。
挽陳判官
作者：劉克莊
朝代：宋

偶然傾蓋欣初識，驀地分襟惜久暌。
太末謾稱三語掾，上林未借一枝棲。
空煩樗叟招魂些，頼有薇郎積善題。
他日廣文燎黄誥，原頭鶴表與雲齊。
挽陳北山二首·其一
作者：劉克莊
朝代：宋

雖拜龍圖號，自稱槃澗翁。
生難招此老，死可見文公。
斷簡功夫久，深衣笑語終。
空餘藏藁在，虹氣貫山中。
挽陳北山二首·其二
作者：劉克莊
朝代：宋

握筆臨池慣，殘書映雪勤。
今寧無古篆，宋復有唐文。
荒草周顒宅，空山董相墳。
何時携斗酒，一酹墨溪雲。
挽陳司直二首·其一
作者：劉克莊
朝代：宋

五朝際遇諸家少，四葉封崇一品榮。
不似鶑花貴公子，宛然螢雪老書生。
交游綠野舊賓客，濡染滄洲賢父兄。
吾老埋辭失之約，餘哀翻入薤歌聲。
挽陳司直二首·其二
作者：劉克莊
朝代：宋

隆乾事契姑休論，歲晚相看成兩翁。
吾女偶霑郊霈下，君兒亦脫縣灘中。
清伊高會耆英少，碧瀨新丘伉儷同。
我有蔡邕書欲付，未知何日兆非熊。
挽陳孺人
作者：劉克莊
朝代：宋

昨吊空閨涕未收，忍聞紼翣向斯丘。
不爲尚子了家事，似與龐公圓話頭。
天下斷無膠可續，人間最有劍難求。
潘郎文筆尤宜誄，想見新碑字字愁。
挽陳孺人
作者：劉克莊
朝代：宋

鄉井公評推內則，掖垣銘筆寫徽音。
不煩陶子羞蚶鮓，肯與黔婁共布衾。
三語未酬將母志，九原無負托孫心。
樗翁閲世頭如雪，二紀前曾挽藁砧。
挽陳孺人
作者：劉克莊
朝代：宋

隠衣先自著，舂具亦同操。
不但鴻高節，鴻妻節更高。
挽陳岩方隠君二首·其一
作者：劉克莊
朝代：宋

長魯申公數歲餘，占天隨子百弓居。
久拋科舉尋初服，不願君王載後車。
里有學人來問字，朝無掌故就傳書。
新春農告西疇事，誰伴樗翁共荷鋤。
挽陳岩方隠君二首·其二
作者：劉克莊
朝代：宋

溪墅山房委折通，每分半榻聽松風。
篘成昔喜同浮白，荔熟今悲自擘紅。
宰上碑何慙有道，城中人少識龐公。
單雞勺酒新丘遠，迢遞扶衰別殯宮。
挽陳師復寺丞二首·其一
作者：劉克莊
朝代：宋

已奏囊封墨尚新，又携袖疏榻前陳。
小臣憂國言無隠，先帝如天笑不嗔。
闕下舉幡空太學，路傍卧轍幾遺民。
愚儒未解天公意，偏壽它人夭此人。
挽陳師復寺丞二首·其二
作者：劉克莊
朝代：宋

歲晚滄洲築草堂，却將逢掖換軒裳。
市朝共歎鳳高翥，世俗或疑麟不祥。
童子舉扶猶忼慨，門人要絰各淒涼。
衰殘無復相鎸切，遺墨常留几案傍。
挽陳常卿二首·其一
作者：劉克莊
朝代：宋

幼共從師長五年，暮齡彼此各華顛。
我辭台斗先還笏，君望蓬萊忽引船。
差勝於朝於市者，相携某水某丘邊。
老儒未至忘情地，便是瞿聃亦泫然。
挽陳常卿二首·其二
作者：劉克莊
朝代：宋

族甲莆鄞鮮擬倫，兒班玉筍壻朱輪。
析財遍及棣華子，艎粟均沾菜色民。
鄉飲酒希先酌者，洛英會失戴花人。
與君世世聯牆住，晚築新阡亦卜隣。
挽陳建昌
作者：劉克莊
朝代：宋

一麾踰嶠幾星霜，歲晚乘雲覲帝傍。
方喜吾丘來春計，又聞翁子去懷章。
百弓別業雖清曠，九尺長身已老蒼。
原上悲風吹宰樹，傷心雞絮莫携將。
挽陳惠倅
作者：劉克莊
朝代：宋

昔預八僊飲，深知七子才。
云何埋玉樹，不復倒金罍。
錦製曾三試，羅浮欠一來。
吾衰慚誄筆，搔首寄餘哀。
挽陳梧州二首·其一
作者：劉克莊
朝代：宋

谷目多名士，西軒與石門。
族皆通一譜，君獨秀諸孫。
叔季斯人少，耆英幾箇存。
可憐同社叟，反袂賦招魂。
挽陳梧州二首·其二
作者：劉克莊
朝代：宋

小室夷之築，荒州舜所藏。
身過冰蘗苦，面带瘴茅黄。
察使臨陽子，遺民笑化光。
定知廉吏傳，他日一名香。
挽陳檢□一首
作者：劉克莊
朝代：宋

坊表猶元老，郊恩自復齋。
美材淹選部，拙宦忤銘臺。
尚意冰銜改，安知玉樹埋。
吾衰阻臨穴，挽友想餘哀。
挽陳潮州伯霆
作者：劉克莊
朝代：宋

當年舍選最居優，上到青雲亦白頭。
律賦數篇天下誦，遺書幾卷館中留。
入游太乙曾臨地，出牧昌黎所典州。
耆舊凋零今欲盡，傷心笳吹掩新丘。
挽韓母李氏
作者：劉克莊
朝代：宋

持家霜滿鬢，誓口鐵爲心。
兄戴萬鍾祿，黔婁一布衾。
嘉賓懷截髮，孤女感抽簪。
遺慶觀賢子，交遊屬望深。
挽顔尚書二首·其一
作者：劉克莊
朝代：宋

憶昨端平際，煩公尹帝京。
解絃三輔理，免胄一軍驚。
舉國言尊勇，無人議敞輕。
如何開濟手，寂寞向佳城。
挽顔尚書二首·其二
作者：劉克莊
朝代：宋

昔有顔光祿，依稀即此翁。
祖傳孫愈盛，官與姓皆忠。
遺訓言猶在，楞伽讀未終。
遥知空巷送，笳鼓咽城東。
挽顧君任倅二首·其一
作者：劉克莊
朝代：宋

有酒常相覓，無金尚欲揮。
竟騎黄鶴去，誰見素騾飛。
華屋俄零露，蓉城果是非。
自嫌聞道淺，懷舊忽沾衣。
挽顧君任倅二首·其二
作者：劉克莊
朝代：宋

占斷慈恩塔，歸來履道坊。
耆英真率社，少尹釣游鄉。
子可傳汾曲，甥能述渭陽。
如聞無恙日，治塚建祠堂。
挽顧監丞
作者：劉克莊
朝代：宋

四州鼓吹迓前茅，幾載瘡痍變樂郊。
黎母盜清民有犢，佽飛士勇海無蛟。
安排循吏添新傳，檢點耆英少故交。
欲發幽潜慰冥漠，自慚筆硯暮年拋。
挽高孺人
作者：劉克莊
朝代：宋

泝源高適譜，作媲鄭虔家。
賢子搴丹桂，高才補白華。
病猶觀冕輅，沒不待笄珈。
阡表堪傳遠，何須挽誄加。
挽黄安人
作者：劉克莊
朝代：宋

嫁作儒家婦，韶顔已守孀。
夫窮於仲子，兒勝似元方。
陶母將迎養，龐妻忽坐亡。
吾衰不能誄，短些謾凄凉。
挽黄巖趙郎中二首·其一
作者：劉克莊
朝代：宋

朱公徒弟丘公壻，標致雖高氣宇和。
心向奏篇尤暴白，髮因時事欲蒼皤。
訃傳淮甸邊情惜，路出蕭山巷祭多。
最長郎君師友盛，我知墓碣有人磨。
挽黄巖趙郎中二首·其二
作者：劉克莊
朝代：宋

青衫昔作督郵時，賞鑒除公更有誰。
勘獄不嫌人守法，撰文常對衆稱奇。
築臺虛辱生前意，穿冢難酬地下知。
欲寫哀思傳挽者，身今戎服不能詩。
挽黄德遠堂長二首·其一
作者：劉克莊
朝代：宋

雖與長君友，居常敬少君。
何曾錦襖子，竟老布襦羣。
申白無殊禮，程朱有舊聞。
誰爲復齋傳，應許附青雲。
挽黄德遠堂長二首·其二
作者：劉克莊
朝代：宋

舊宅猶東里，新丘宛北邙。
單雞頻哭友，老鶴悔還鄉。
齋記曾磋切，埋文愧耄荒。
諸郎真五寶，雖死未嘗亡。
挽黄拙軒
作者：劉克莊
朝代：宋

曠懷無事可攢眉，高興成章不撚髭。
愛殺元公爲□賦，笑他平子作愁詩。
山中猿鶴平生友，天上麒麟是小兒。
今代徐陵文價重，爲君鄭重述俚辭。
挽龔汀州二首·其一
作者：劉克莊
朝代：宋

早日曾廬墓，中年懶建牙。
的無金遺子，僅有笏傳家。
窮巷觀時事，叢祠閲歲華。
天乎清白吏，名位止斯耶。
挽龔汀州二首·其二
作者：劉克莊
朝代：宋

所守老尤剛，清風凜不亡。
洞房無粉黛，堊室屏緇黄。
東閣遵遺令，南山獻吉藏。
百年耆舊盡，里社轉凄凉。
排悶
作者：劉克莊
朝代：宋

少携一筇徧行脚，老苫把茅聊蓋頭。
事十八九不如意，身百千億皆有愁。
彼埋高冢柏下卧，此駕小車花外遊。
猶恨俗人知去處，近城林樾未深幽。
採荔子十絕·其一
作者：劉克莊
朝代：宋

策杖凌晨出，携筐薄暮歸。
未知故山荔，何似首陽薇。
採荔子十絕·其一〇
作者：劉克莊
朝代：宋

傳得上林種，曾於艮嶽栽。
吾君無嗜好，不貢一株來。
採荔子十絕·其七
作者：劉克莊
朝代：宋

帝享老臞仙，丹苞實醴泉。
猶嫌無供帳，賜以錦漫天。
採荔子十絕·其三
作者：劉克莊
朝代：宋

開國何其忝，箋天未必俞。
繳還三百戶，換賜一千株。
採荔子十絕·其九
作者：劉克莊
朝代：宋

懷橘悲何及，芸瓜老不任。
摘來先廟祭，灑淚向松陰。
採荔子十絕·其二
作者：劉克莊
朝代：宋

一鶴爲前導，奚煩絳節哉。
樵蘇私借問，何處地仙來。
採荔子十絕·其五
作者：劉克莊
朝代：宋

解使冰腸煖，能令玉色腴。
誰能補丹訣，素女絳羅襦。
採荔子十絕·其八
作者：劉克莊
朝代：宋

包柚書云爾，分桃傳有之。
憐渠生處遠，玉食偶然遺。
採荔子十絕·其六
作者：劉克莊
朝代：宋

童子偷無怪，先生老尚饞。
采時留絕頂，猿鳥要分甘。
採荔子十絕·其四
作者：劉克莊
朝代：宋

日日煩湯使，年年費火攻。
暮齡知艾附，不及荔枝功。
揚州作
作者：劉克莊
朝代：宋

幾多精甲沒黄沙，野哭遥憐戰士家。
瓜渡月明空粉堞，蕪城煙斷只昏鴉。
似聞漢使攽王醢，尚喜胡兒剖帝羓。
怊悵兩淮蠶織地，春風不復長桑芽。
摘玉堂紅皺玉·其一
作者：劉克莊
朝代：宋

顆顆苞甘液，年年飫老饕。
絕勝九千歲，三度竊蟠桃。
摘玉堂紅皺玉·其二
作者：劉克莊
朝代：宋

珍貴均摩勒，甘滋過醴泉。
謂天不吾享，豈不厚誣天。
摸魚兒
作者：劉克莊
朝代：宋

便披蓑、荷鋤歸去，何須身著宮錦。與誰共話桑麻事，朱老阮生尤稔。篩樣餅。甕樣繭，長鬚赤腳供樵飪。清流濁品。盡掃去胸中，置諸膜外，對酒莫辭飲。華胥夢，怕殺人驚曉枕。疏窗惟月來闖。一生常被弓旌誤，且告朝家追寢。愁個甚。君管取，有薇堪採松堪蔭。茅山再任。幸不是謀臣，又非世將，免犯道家禁。
摸魚兒
作者：劉克莊
朝代：宋

怪新年、倚樓看鏡，清狂渾不如舊。暮雲千里傷心處，那更亂蟬疏柳。凝望久。愴故國，百年陵闕誰回首。功名大謬。嘆採藥名山，讀書精舍，此計幾時就。封侯事，久矣輸人妙手。滄洲聊作漁叟。高冠長劍渾閒物，世上切身惟酒。千載後。君試看，拔山扛鼎俱烏有。英雄骨朽。問顧曲周郎，而今還解，來聽小詞否。
摸魚兒
作者：劉克莊
朝代：宋

甚春來、冷煙淒雨，朝朝遲了芳信。驀然作暖晴三日，又覺萬姝嬌困。霜點鬢。潘令老，年年不帶看花分。才情減盡。悵玉局飛仙，石湖絕筆，孤負這風韻。傾城色，懊惱佳人薄命。牆頭岑寂誰問。東風日暮無聊賴，吹得胭脂成粉。君細認。花共酒，古來二事天尤吝。年光去迅。漫綠葉成陰，青苔滿地，做得異時恨。
擊壤圖
作者：劉克莊
朝代：宋

昔聞華胥與凈土，道釋寓言非目覩。
此圖物色皆華人，太平氣象在裏許。
競披野服裝束儉，旋瀉薄醪盆盎古。
小姑丘嫂醜駭人，襁兒於背行傴僂。
嶧桐泗磬未嘗試，手持蕢桴叩土鼓。
當時四里安耕鑿，百姓焉知有官府。
帝心猶不奈叢脞，欲以黄屋讓支父。
烏乎放勳去已遠，朝野多事民愁苦。
腐儒未暇論秦漢，齊榷魚鹽魯稅畝。
舟鮫衡麓設譏禁，□若海神愁摘煮。
計臣各操享上說，禍先及農次商賈。
南鄰責米借斗斛，西舍誅帛空機杼。
又聞更盼平□□，□□□□□官庾。
何况防秋羽檄急，□□□□選材武。
下鄉卒毒慘於蛇，坐衙官惡猛如虎。
十家九亡村落靜，存者鬼質身繿縷。
有時適野挑薺食，亦或逢場戴花舞。
披圖茅屋晴窗下，偶然釋耒一摩拊。
老農未知陶唐世，過予瞪視口譫語。
暮年憔悴欲移鄉，借問此是何處所。
擷陽塘
作者：劉克莊
朝代：宋

塘水年時似練湖，春來亦已化平蕪。
農官久廢存遺址，樵子公行作坦途。
葦折鷺藏身不得，萍乾魚以沫相濡。
桔槔伊軋聲如泣，借問龍公睡穩無。
擷陽阡二首·其一
作者：劉克莊
朝代：宋

無論晴及雨，歲歲到寒原。
下馬陵如故，書麟筆不存。
心燈長在世，諫笏尚傳孫。
毫髮皆翁賜，難忘罔極恩。
擷陽阡二首·其二
作者：劉克莊
朝代：宋

特起雖名世，相承必象賢。
亦嘗紬石室，終莫續銅川。
頗覺卿慙長，徒知物本元。
此生甘寂寂，白首抱遺編。
攬鏡六言三首·其一
作者：劉克莊
朝代：宋

背傴水牛泅磵，髮白冰蠶吐絲。
貌醜似猴行者，詩瘦於鶴何師。
攬鏡六言三首·其三
作者：劉克莊
朝代：宋

蚊睫僾然不見，蠅頭老矣停披。
盲左邱明作傳，瞎張太祝工詩。
攬鏡六言三首·其二
作者：劉克莊
朝代：宋

天上映藜已懶，霧中看花不真。
顧我七十餘老，見公三兩分人。
改詩
作者：劉克莊
朝代：宋

推敲覓句渾如故，卧起詩人始覺衰。
送老聊題□□頌，逢辰曾和柏梁詩。
今無鮑叔誰知我，後有揚雄必好之。
叢藁麻搽鴉蚓黑，匹如墨蠟打殘碑。
放言五首·其一
作者：劉克莊
朝代：宋

丹劑乾鉛汞，紅塵掃粃糠。
只消一隻鶴，安用萬頭羊。
放言五首·其三
作者：劉克莊
朝代：宋

鏡悲鸞獨舞，射感雉雙飛。
早認色空是，晚知婚宦非。
放言五首·其二
作者：劉克莊
朝代：宋

戀闕子牟遠，還鄉賀監狂。
老人忘節序，有菊即重陽。
放言五首·其五
作者：劉克莊
朝代：宋

有酒聊排悶，無書可訂頑。
君看鸞鎩羽，不若早知還。
放言五首·其四
作者：劉克莊
朝代：宋

萬里先行脚，三家晚閉關。
曾求詩入海，亦作史藏山。
故宅
作者：劉克莊
朝代：宋

恰則炎炎未百年，今看枯柳著疎蟬。
莊田置後頻移主，書畫殘來亦賣錢。
春日有花開廢圃，歲時無酒滴荒阡。
朱門從古多如此，想見魂歸也愴然。
故襄師陳端明挽詩·其一
作者：劉克莊
朝代：宋

公昔加黄鉞，堂堂國勢尊。
邊人開北戶，索虜祭南門。
軍冊甲寅報，炊烟戊己屯。
吳兒勿輕議，公論在襄樊。
故襄師陳端明挽詩·其二
作者：劉克莊
朝代：宋

部曲吞聲惜，朝廷拊髀思。
誰知釣璜叟，堪將渡遼師。
無復湟中穀，空餘峴首碑。
韓門翱湜在，行狀與銘詩。
敖器之宅子落成
作者：劉克莊
朝代：宋

臞翁卜築向東臯，小憩江湖半世勞。
遶屋樹陰供杖屨，登樓山色發詩騷。
客來賀厦杯行闊，市寫拋梁紙價高。
白虎漸臺何處在，不如茅舍尚堅牢。
敖茂才論詩
作者：劉克莊
朝代：宋

詩道不勝玄，難於問性天。
莫求鄰媼誦，姑付後儒箋。
至質翻如俚，尤癯始似僊。
吾非肝肺異，先得子同然。
敘倫五言二十首·其一
作者：劉克莊
朝代：宋
体裁：五言绝句

杞辱中丞世，歆臣二姓廷。如何出腹子，反不以螟蛉。
敘倫五言二十首·其一〇
作者：劉克莊
朝代：宋

晨膳嫌羹薄，寒機怪織遲。
阿家語新婦，汝有作家時。
敘倫五言二十首·其一一
作者：劉克莊
朝代：宋

澄少危加杖，平肥亦食糠。
劉郎豁如者，轑釜未能忘。
敘倫五言二十首·其一三
作者：劉克莊
朝代：宋

難泯同胞好，每因長舌疎。
若能諧婦姒，九世可同居。
敘倫五言二十首·其一二
作者：劉克莊
朝代：宋

太傅風流祖，親朋共手談。
元來碁有智，輸墅與羊曇。
敘倫五言二十首·其一五
作者：劉克莊
朝代：宋

張陳翻覆易，管鮑始終難。
帝腹容加膝，劉郎尚歲寒。
敘倫五言二十首·其一六
作者：劉克莊
朝代：宋

少全。
若論死生無愧怍，幅巾豈不勝貂蟬。
敘倫五言二十首·其一四
作者：劉克莊
朝代：宋

田蚡坐東向，貴加諸父兄。
請渠觀涑水，不敢齒耆英。
敘倫五言二十首·其七
作者：劉克莊
朝代：宋

爲固續漢史，嗔原作楚騷。
偉哉二女子，才學識俱高。
敘倫五言二十首·其三
作者：劉克莊
朝代：宋

博覽勞丸膽，精思恐嘔心。
可憐親養薄，難報母恩深。
敘倫五言二十首·其九
作者：劉克莊
朝代：宋

堅猛一時雄，猶知有謝公。
王郎乳臭子，敢以壻撾翁。
敘倫五言二十首·其二
作者：劉克莊
朝代：宋

千古靈胥怒，惟知有伍奢。
安知崇伯子，北面事重華。
敘倫五言二十首·其五
作者：劉克莊
朝代：宋

季歷并公旦，均爲未盡倫。
吾評千萬世，兩箇採薇人。
敘倫五言二十首·其八
作者：劉克莊
朝代：宋

二王與二阮，尊幼自相推。
却恐外人笑，兒癡叔亦癡。
敘倫五言二十首·其六
作者：劉克莊
朝代：宋

翁子妻求訣，羞慙婿負薪。
不如辟纑婦，保守灌園人。
敘倫五言二十首·其四
作者：劉克莊
朝代：宋

文若忠於操，嘉賓諂事溫。
晦翁嘆難嗣，坡老惜無孫。
教授方君孺人劉氏哀詩二首·其一
作者：劉克莊
朝代：宋

古昔尊年德，今誰問孝廉。
空煩推轂薦，不合相輪尖。
郕叟行歌樂，臺卿自誌謙。
嗟予老而禿，何以發幽潜。
教授方君孺人劉氏哀詩二首·其二
作者：劉克莊
朝代：宋

伯姊真賢婦，閨門行可師。
雖從合祔禮，似欠悼亡詩。
壁已空遺挂，碑誰補色絲。
嗟乎何及矣，托此識余悲。
新亭
作者：劉克莊
朝代：宋

此是晉人遊集處，當時風景與今同。
不干鐵鏁樓船力，似是蒲葵麈柄功。
幾簇旌旗秋色裏，百年陵闕淚痕中。
興亡畢竟緣何事，專罪清談恐未公。
新元二首·其一
作者：劉克莊
朝代：宋

朝三暮四昔尚童，踰七望八今成翁。
見佛未肯右肩袒，對客嘗稱左耳聾。
叩額有疏拜墀下，斷腕無麻納禁中。
自憐老病菁華竭，不及花枝歲歲紅。
新元二首·其二
作者：劉克莊
朝代：宋

朝來微霰閣輕陰，攬鏡空添雪滿簪。
官送桃符猶懶寫，兒酬椒酒勿多斟。
病於懽事全然淡，老覺春寒未易禁。
惟有改詩成一癖，消磨不盡少年心。
新凉理故書有感二首·其一
作者：劉克莊
朝代：宋

□□先帝開宣室，頻領群儒上石渠。
奏牘三千前日事，寓言十九暮年書。
色空勘破偏盲久，記誦俱忘一載餘。
西晉諸人惟樂令，肯將名教矯玄虛。
新凉理故書有感二首·其二
作者：劉克莊
朝代：宋

空花瞥過似浮榮，海水難湔是惡名。
功比禹軻真學者，罪浮桀紂亦書生。
國師族覆慚家訓，太尉朝危悔宦情。
束起陳編呼伯雅，胸中磊磈暫澆平。
新勳姪宰松溪
作者：劉克莊
朝代：宋

麥壠青黄接，花封紫皂催。
汝能馴雉否，吾亦割雞來。
琴調誰知者，租瘢豈忍哉。
試詢縣齋客，莫也有澹臺。
新春二首·其一
作者：劉克莊
朝代：宋

聞禽啄木心猶喜，躍馬追花事已非。
今與東皇盟歃了，留春死不放春歸。
新春二首·其二
作者：劉克莊
朝代：宋

春說吾去留靡定，又云君醉醒難知。
即愁醉裏逃而去，不道先生有醒時。
新蓬二嶺
作者：劉克莊
朝代：宋

路入雲端一綫微，行人竊笑僕交譏。
空囊非有連城璧，作麽携從間道歸。
方具免牘走筆次竹溪中書韻
作者：劉克莊
朝代：宋

不知捷徑在終南，應是癯儒骨相凡。
馬負遥瞻隔河洛，牛車蚤已出殽函。
自憐鬢雪今垂領，豈料條冰晚入銜。
望見蓬萊吾足矣，逆風不慮更吹帆。
方寺丞招宿瀑上不果
作者：劉克莊
朝代：宋

久與瀑泉疎，勞公下檄書。
極知居陋巷，不似宿精廬。
奴客辭看犢，鄰人畏借馿。
何時兒子壯，聊爲舉籃輿。
方寺丞新第二首·其一
作者：劉克莊
朝代：宋

宅成天下借圖看，始笑書生眼力慳。
地占百弓多是水，樓無一面不當山。
荷深似入苕溪路，石怪疑行鴈蕩間。
只恐中原方鼎沸，天心未遣主人閑。
方寺丞新第二首·其二
作者：劉克莊
朝代：宋

一生不蓄買田錢，華屋何心亦偶然。
客至多逢僧在坐，釣歸惟許鶴隨船。
按行花木皆僚友，主掌湖山即事權。
京洛貴人金谷裏，安知世上有林泉。
方寺丞除雲臺觀
作者：劉克莊
朝代：宋

河嶽腥羶憤未忘，羨公遥領舊靈光。
草荒太白騎馿跡，雲冷希夷委蛻裳。
定有遺民來獻土，可無散吏去焚香。
吾聞同華多奇觀，不比炎州寂寞鄉。
方寺丞𦩘子初成
作者：劉克莊
朝代：宋

船成莫厭野人過，久欲從公具釣蓑。
積雨晴來湖面闊，殘花落盡樹陰多。
新營小店皆依柳，舊有危亭尚隔荷。
所恨前峯含暝色，不然和月宿烟波。
方巖尹主課漁溪
作者：劉克莊
朝代：宋

君於場屋素稱雄，非止原夫一技工。
貫虱心推白社族，執牛耳屬紫薇公。
烏衣子弟如康樂，絳帳先生得馬融。
看得龍飛第一榜，聯翩奏賦冠南宮。
方氏姪女哀詩
作者：劉克莊
朝代：宋

少也矜華整，俄而掃艷穠。
吾常才道韞，汝竟妻南容。
薄味寧蔬素，流芳欠管彤。
伯兄與邱嫂，凈土必相逢。
方汝一下第餞詩盈軸余亦繼作
作者：劉克莊
朝代：宋

紛紛肉馬上青天，驥耳雙垂亦可憐。
郊豈因窮吟遂輟，蕡雖不第策猶傳。
會須有集鳴當世，肯爲無媒怨盛年。
斗氣燭君文卷裏，更於何處覓龍泉。
方湖泛舟得南字
作者：劉克莊
朝代：宋

湖波煙雨綠如藍，小𦩘閑携客二三。
墜絮颭萍生細浪，驚魚避鷺沒深潭。
入荷似覺傍無岸，穿石方知上有巖。
却凭朱樓同望海，一規寒玉帖西南。
方甥餉酒酸甚
作者：劉克莊
朝代：宋

方奉手牋貽綠醑，忽通鼻觀類黄虀。
自憐徐邈時中酒，多謝微生更乞醯。
未敢啐空杯面蟻，却愁舞殺甕中雞。
相君五斗安能吸，但嗅新醅醉似泥。
方蒙仲秘書哀詩三首·其一
作者：劉克莊
朝代：宋

萬駑駘裏一龍媒，朝發瑶池暮玉臺。
介甫尤稱原妙質，資深亦歎軾奇才。
席前宣室思渠久，帆近蓬萊作麽回。
此去不應重謫墮，海山笙鶴待君來。
方蒙仲秘書哀詩三首·其三
作者：劉克莊
朝代：宋

平生最受魯公知，手簡才翁語極悲。
海內奇才都有幾，世間瑞物不多時。
君歸上界騎麟去，客過新陵下馬誰。
筆禿無花衰久矣，可堪拂拭作銘詩。
方蒙仲秘書哀詩三首·其二
作者：劉克莊
朝代：宋

方喜燃藜向石渠，豈知僅擁兩輪朱。
非爲郡失好太守，便恐世無行秘書。
酒漬雙雞慚薄薄，表論一鶚謾區區。
即今交道尤難恃，試問原頭幾素車。
早去
作者：劉克莊
朝代：宋

早去天知無宦情，急攻人惎有虛名。
老而能學□□少，耄不加刑黜典輕。
宿昔□□□未就，他時血碧尚難平。
吾書豈必行今世，千□□□泣蒯生。
早行
作者：劉克莊
朝代：宋

店嫗明燈送，前村認未真。
山頭雲似雪，陌上樹如人。
漸覺高星少，纔分遠燒新。
何煩看堠子，來往暗知津。
旱蓮
作者：劉克莊
朝代：宋

晴久方池可跣行，萍枯惟有草縱橫。
朱葩未見叢叢拆，綠柄纔看寸寸生。
悴若放臣臨楚澤，厄於學士蹈秦坑。
輸他杭越花如錦，畫舫名姝夜按笙。
旴士張季携所注三略訪西山先生既跋其書余復題二絕於卷尾·其一
作者：劉克莊
朝代：宋

張生快士非拘儒，袖出一編相斫書。
撲虱拍蚊吾不忍，斷蛇刺虎子何麤。
旴士張季携所注三略訪西山先生既跋其書余復題二絕於卷尾·其二
作者：劉克莊
朝代：宋

千里從師細講評，橫渠昔亦謁高平。
自從受得中庸了，止說西銘不說兵。
昌谷
作者：劉克莊
朝代：宋

王孫乘顥氣，九萬里空洞。
春風吹玉唾，點點成綵鳳。
不惟僕命騷，直恐無雅頌。
暮歸阿㜷嗔，奴輩錦囊重。
昌黎子
作者：劉克莊
朝代：宋

渥洼駒孰非龍種，丹穴雛皆是鳳毛。
却怪韓公産韓昶，不如枚叔有枚皋。
明暗
作者：劉克莊
朝代：宋

大士千眼而明，老子一隻而盲。
或不夜能久照，誰籲天鳴不平。
明皇幸蜀圖·其一
作者：劉克莊
朝代：宋

狼煙起幽薊，鳥道幸岷峨。
穆滿尚八駿，隆基惟一騾。
明皇幸蜀圖·其二
作者：劉克莊
朝代：宋

失守文皇業，來聽望帝聲。
向令曲江在，吾豈有茲行。
明皇按樂圖
作者：劉克莊
朝代：宋

鶑啼花開春晝遲，掖庭無事方遨嬉。
廣平策免曲江去，十郎談笑居台司。
屏間無逸不復覩，教雞能鬭馬能舞。
戲呼寧哥吹玉笛，催喚花奴打羯鼓。
南衙群臣朝見疎，老伶巨璫前後趨。
阿瞞半醉倚玉座，袖有曲譜無諫書。
金盆皇孫真龍種，浴罷六宮競圍擁。
惜哉傍有錦綳兒，蹴破咸秦跳河隴。
古來治亂本無常，東封未了西幸忙。
輦邊貴人亦何罪，禍胎似在偃月堂。
今人不識前朝事，但見斷縑粧束異。
豈知當日亂離人，說著開元總垂淚。
明道祠滿
作者：劉克莊
朝代：宋

初作衡山香火緣，不教俗事到吟邊。
清狂疇昔有三藁，警策即今無一聯。
汝輩未宜輕宿士，此翁猶及見先賢。
丁寧稚子收殘草，他日箋家要譜年。
昔仕
作者：劉克莊
朝代：宋

昔仕年傷早，今歸計恨遲。
頼存南嶽草，可答北山移。
昔坡公倅杭有憫囚詩後守杭歲除獄空又和前作廬山吳公前倅後守踐坡補處亦以歲除獄空和坡二詩寄示墨本次韻附諸公後·其一
作者：劉克莊
朝代：宋

坡去二百載，尚有遺愛留。
孤山領衆客，三圄無一囚。
吳尹學問人，刀筆蓋所羞。
惓惓民隠瘼，不翅己戚休。
大意師長公，尚德賤智謀。
談文及談政，儷美襄與脩。
昔坡公倅杭有憫囚詩後守杭歲除獄空又和前作廬山吳公前倅後守踐坡補處亦以歲除獄空和坡二詩寄示墨本次韻附諸公後·其二
作者：劉克莊
朝代：宋

吾聞霹靂手，刮决靡停留。
彼哉刑名家，臘晦方報囚。
烹鮮貴不擾，劾鼠呵可羞。
恕齋仁滿腔，圄空吏沐休。
清靜有古意，正大無陰謀。
乍可免京兆，安能媒蹇脩。
昔方孚若主管雲臺予監衡嶽每歲瑞慶節常聚廣化寺拈香癸未此日獨至寺中輒題一絕
作者：劉克莊
朝代：宋

同作祠官荷聖朝，年年相待放生橋。
精廬此日來無伴，稽首爐熏自祝堯。
昔與仙遊傅常博父子游從識其幼子方總角晚歸田里忽袖二詩見訪余開八秩君亦六十矣感歎之餘因次其韻·其一
作者：劉克莊
朝代：宋

議郎座上識郎君，竊意趨庭有異聞。
客屨今無同輩在，書燈昔與長公分。
蟲冰寒暑余侵耄，螢雪光陰子尚勤。
見說架籤猶萬卷，肯將濁臭博清芬。
昔與仙遊傅常博父子游從識其幼子方總角晚歸田里忽袖二詩見訪余開八秩君亦六十矣感歎之餘因次其韻·其二
作者：劉克莊
朝代：宋

窗下陳編懶更窺，還丹難染鏡中絲。
後生可畏前賢遠，妄校皆封老將奇。
辟穀差賢東郭乞，歸耕莫待北山移。
鳳凰池聽渠儂奪，不奪溪邊放鴨池。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其一
作者：劉克莊
朝代：宋

天不生斯物，將如凍者何。
爲誰忙作繭，到底化爲蛾。
種至春還育，功於世最多。
香閨不知織，歲歲賜香羅。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其三
作者：劉克莊
朝代：宋

占斷十分清，飛來一點輕。
死還爲腐草，生怕傍長檠。
扇撲隨風遠，囊盛徹夜明。
藜燈與蓮炬，不似爾多情。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其二
作者：劉克莊
朝代：宋

茲蟲雖小物，一一抱微忠。
多士從先主，群臣立悼公。
獻花朝貢謹，釀蜜國儲豐。
處仲目空露，名居畔逆中。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其五
作者：劉克莊
朝代：宋

古云龜與鶴，閲世壽尤長。
試問刳腸卜，何如曳尾藏。
有靈寧毀櫝，無用且支床。
吸視堪傳否，仙家不死方。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其四
作者：劉克莊
朝代：宋

未省吞腥腐，惟承晚露餐。
三生齊女怨，千首孟郊寒。
腹餒鳴尤激，身輕蛻不難。
何須珥華冕，吾欲掛吾冠。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其一
作者：劉克莊
朝代：宋

伺夜偏乘隙，逢人輒噬膚。
不饒豫讓炭，肯恕玉環酥。
闇空愁逢蝠，虛簷巧避蛛。
吾無紅拂妓，姑命小奴驅。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其三
作者：劉克莊
朝代：宋

么麽常情忽，潜形未易知。
嗅香太尉足，起粟婕妤肌。
醯甕偏常集，紗厨巧似窺。
平生長麈尾，至此竟難麾。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其二
作者：劉克莊
朝代：宋

絳帕妖方士，青襟小茂才。
集瓜譏汝否，止棘刺誰哉。
倏忽尋聲去，曾無濯足來。
吾衰臂力短，驅去復飛迴。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其五
作者：劉克莊
朝代：宋

不覺渠泥臭，偏依井幹蹲。
聲尤麤水鳥，腹欲大河豚。
焚鞠存經訓，如簧避譖言。
主人方戒殺，毋怪爾徒喧。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其四
作者：劉克莊
朝代：宋

物理或難詰，疑經多未通。
蜚雖筆麟史，荔不産龜蒙。
記異因同蜮，爲災豈減螽。
恨余非博識，安敢注魚蟲。
春夜溫故六言二十首·其一
作者：劉克莊
朝代：宋

侍中譎取玉带，尚書苦愛貂蟬。
家破謫黎母矣，塚穿無髑髏焉。
春夜溫故六言二十首·其一〇
作者：劉克莊
朝代：宋

選人片言授鉞，貴臣萬里建侯。
平洮致綠石研，復燕得碧雲油。
春夜溫故六言二十首·其一一
作者：劉克莊
朝代：宋

拔舌犯世深忌，枕肱夸師緒言。
徂徠生爲鬼怪，伊川死尚還魂。
春夜溫故六言二十首·其一七
作者：劉克莊
朝代：宋

圖覇卧薪嘗膽，爲農拾穗行歌。
短衾斂首形矣，高官如跋疐何。
春夜溫故六言二十首·其一三
作者：劉克莊
朝代：宋

書姦書盜不隠，諱周諱魯若私。
使亂賊懼直筆，於定哀多微辭。
春夜溫故六言二十首·其一九
作者：劉克莊
朝代：宋

辨才師苦死愛，文皇帝得許癡。
溫韜劫陵大盜，蕭翼穿窬小兒。
春夜溫故六言二十首·其一二
作者：劉克莊
朝代：宋

子長交遊莫捄，孫盛門戶幾危。
執簡而往誤矣，閣筆相視得之。
春夜溫故六言二十首·其一五
作者：劉克莊
朝代：宋

一部日錄付壻，三經新義傳兒。
躋翁超乎亞聖，贊父光於仲尼。
春夜溫故六言二十首·其一八
作者：劉克莊
朝代：宋

絕交書謝伊輩，養生論真吾師。
詩無風刺尤妙，史有天刑勿爲。
春夜溫故六言二十首·其一六
作者：劉克莊
朝代：宋

懲舒之志甚銳，祚宋之言可悲。
濃墨書姦黨石，長繩拽粹德碑。